Regőczi István

Az élet kenyere

Rövid elmélkedések szentáldozáskor

az év minden napjára

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Regőczi István

Az élet kenyere

Rövid elmélkedések szentáldozáskor az év minden napjára

____________________

A könyv elektronikus változata

Ez a publikáció az azonos című könyv elektronikus változata. A könyv 2003-ban jelent meg a Szent Gellért Kiadó és Nyomda gondozásában, az ISBN 963 9094 72 2 azonosítóval (első kiadásának éve: 1999). Az elektronikus változat a könyv szerzője, Regőczi István engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a szerző tulajdonában van.

Tartalomjegyzék

Impresszum

Tartalomjegyzék

Ajánlás

Előszó

Január

Február

Március

Április

Május

Június

Július

Augusztus

Szeptember

Október

November

December

Ajánlás

A gyermek Jézusról nevezett Kis Szent Teréz

születésének 100. éves jubileumára, Apor

Vilmos vértanú győri püspök boldoggá

avatásának emlékére; valamint Mindszenty

József, Magyarország bíboros hercegprímása

elhurcolásának 50. évfordulójára

Isten vándora

Előszó

A Mester itt van és hív téged! (Jn 11,28).

Minden tabernákulum fölé aranyozott betűkkel íratnám ki ezeket az örvendetes, gyönyörű szavakat, mert ez a csodálatos felhívás mindegyikünknek szól. Az oltárszekrény előtt az örökmécses fénye hívogatóan szinte sürget bennünket: jöjjünk Hozzá! Jézus királyi vendégségre vár minden szentmisében, ahol megismétlődik az utolsó vacsora és a keresztáldozat magasztossága, amikor felcsendül az áldozatot bemutató pap ajkáról: „Ez az én testem, ez az én vérem, ezt cselekedjétek az én emlékezetemre.”

Mi pedig mellünket verve, méltatlanságunk tudatában járulunk az Úr oltárához: „Uram, nem vagyok méltó, hogy hajlékomba jöjj”. Jézus személyesen hív, Ő szolgál fel és Ő nyújtja nekünk saját Testét.

Ez a legszentebb pillanat, amikor az Úr Szent Testét és Vérét magunkhoz vesszük. Még a vérségi kapcsolatnál is szorosabb.

Azért kell ezt a legszentebb időt valóban átélnünk, mint ahogy Péter apostol a Tábor-hegyen felkiáltott: „Uram, jó nekünk itt lenni!” Ezért minden szentmisében röviden kifejezem hálámat, imádásomat a Szentségi Jézus iránt, keresetlen, szívből jövő szavakkal, hogy jobban átélhessem ezt a szent együttlétet.

Megjegyezés: hogy kötetünkből híven követhessük az egyházi év változó ünnepeit, ezeket vegyük a megfelelő napon.

Jelen könyvünkben a

– Virágvasárnap: április 1.

– a nagyhét az utána következő hét nap;

– Húsvétvasárnap: április 8.

– Utána hat héten át következik a húsvéti idő;

– Mennybemenetel: május 16;

– Úrnapja: június 8.

– Jézus Szentséges Szívének ünnepe: június 18;

– Szűz Mária Szeplőtelen Szíve: június 19.

Tehát pl. 2004-ben április 4-én nem az erre a napra szóló imát vesszük, hanem a virágvasárnapit, azaz április 1-jeit; utána folyamatosan mondjuk a könyv imáit, június 19-ig. A 2004–2013 évek virágvasárnapja:

Év Virágvasárnap

2004. április 4.

2005. március 20.

2006. április 9.

2007. április 1.

2008. március 16.

2009. április 5.

2010. március 28.

2011. április 17.

2012. április 1.

2013. máricus 24.

Január

Január 1.

Édes Jézus, az Új Kezdet Édesanyjával köszöntelek ma Téged hálatelt szívvel. Hiszen az Ő Istenanyaságának ünnepe ez a liturgia szerint. Neked köszönheti Ő nagy méltóságát, mi pedig Neked azt, hogy mi is a Mennyei Atya gyermekei lehetünk. Szeretném ezen új esztendő minden napját a Szűzanya által Neked felajánlani, Mennyei Atyám dicsőségére szentelni.

Január 2.

Régebben ez a nap a Te Szent Neved ünnepe volt, nekem az is marad mindig. A Szűzanyával szeretném elrebegni számtalanszor: Édes Jézus, szeretlek, szeretlek, szeretlek, köszöntelek, szívem minden dobbanása a Tied, a Te neved nekem a legédesebb ezen a világon.

Január 3.

Milyen hatalmas a Te neved! A legcsodálatosabb név, amely drága névről először Édesanyád értesült az angyali üdvözletnél. Ez a név legyen mindig ajkamon, szívembe vésve egyre jobban ragyogjon.

Január 4.

Édes Jézus, ma Szent Józseffel örvendezem a Te szent Nevednek, ahogy Ő hálatelt szívvel az angyal ajkáról hallotta először Szent Nevedet. József érted dolgozott, Téged szolgált egész életében. Legyen ő a példaképem a szolgáló szeretetben, és minden munkám Neveddel az ajkamon végezzem.

Január 5.

Édes Jézus, már feltűnt csillagod napkeleten, de csak a három bölcs figyelt fel rá és követték a fényes csillag ragyogó útmutatását. Most én szeretnék a Te csillagod lenni, aki mutatja az utat, amely hozzád vezet.

Január 6.

Édes Jézus, először az egyszerű pásztorok hódoltak Neked a betlehemi csendes éjszakában. Most a napkeleti bölcsek borultak le előtted ajándékaikkal. Milyen boldogan mutatott be Téged Édesanyád! Milyen gazdagon sugároztad rájuk kegyelmedet; mint királyok távozhattak. Édes Jézus, mindenemet Neked adom a Szűzanyán keresztül. Fogadd szeretetem aranyát, imáim tömjénét, szenvedéseim, könnyeim mirháját. Kegyelmed által a szentáldozásban én is király vagyok – add, hogy aszerint is viselkedjem mindig.

Január 7.

Édes Jézus, milyen gazdagon, örömtelt szívvel távozott a három bölcs, szent király: Gáspár, Menyhért, Boldizsár! Velük, a Szűzanyával és Szent Józseffel tudjak én is nagyon örülni Neked, akit szívembe zárva hordozok.

Január 8.

Szent Egyházunk liturgiája csodálatosan érzékelteti a csillag, a fény, a kegyelem sugárzó melegét, amely eltölti szívemet, lelkemet ezekben a napokban. Oly jó Veled élni Édes Jézus és a Szűzanyával Téged nézni!

Január 9.

Mennyi szeretettel dajkált Téged Édesanyád! Milyen öröm számomra, hogy én is úgy dajkálhatlak, mint aranyos, pici kisdedet, aki rám mosolyog, akivel nem lehet betelni.

Január 10.

Édes Jézus, oly örömmel fogadlak Téged, mint ahogy a Szent Családban, Mária és József játszottak Veled mindig. Azzal a biztos tudattal, hogy Te azt akarod, én is gyermek legyek, Te légy örömöm, mindig Veled foglalkozzam.

Január 11.

Édes Jézus, oly jó Veled átélni gyermekséged mosolygós, napsugaras napjait, amelyet a Szűzanya szőtt át szeretetével! Szentáldozásom töltsön el mindig napsugaras boldogsággal.

Január 12.

Édes Jézus, Szűz Mária mindent szívébe vésett Veled kapcsolatosan, azt is, amikor a templomban, Atyád házában feledkeztél. Bárcsak én is minél gyakrabban nálad feledkeznék, hiszen Te mindennél több vagy nekem.

Január 13.

Édes Jézus, az igeliturgia ma megkeresztelkedésedre emlékeztet. A Szentlélek Rád sugározza erejét, a Mennyei Atya szózata hallatszik: „Ez az én szerelmetes Fiam, akiben nekem kedvem telik.” Méltó követéseddel szeretnék én is a Mennyei Atya kedves gyermeke lenni.

Január 14.

Édes Jézus, köszönöm, hogy a szentmisében szentáldozáskor mindig újjászülethetek Veled, átélve, hogy mennyire Hozzád tartozom, egy test, egy szív, egy lélek vagyok Veled.

Január 15.

Mennyei Atyámnak szeretetteljessége Rajtad keresztül áramlik felém. Szentáldozáskor nekem is kell hallanom az Ő szózatát, mert általad vagyok az Ő kedves gyermeke. Édes Jézus, Te megaláztad magad, amikor a bűnösök közé, a Jordán vizébe leereszkedtél; nekem is mélyen alázatosnak kell lennem, hogy szereteteddel a szentáldozásban magadhoz emelj engem.

Január 16.

Édes Jézus, az élő hit ajándékáért könyörgöm ma Hozzád a szentáldozásban, hogy lelki szemeimmel lássalak, szívem szeretetével átöleljelek, a Szűzanyával köszöntselek.

Január 17.

Mennyi szent reménységgel tölt el az a tudat, hogy a szentmise, a szentáldozás látóvá tesz engem, és egyszer valóban színről színre láthatlak, én Édes Jézus!

Január 18.

Édes Jézus, ma megköszönöm Neked Árpád-házi Szent Margitot, a magyarság kis engesztelő bárányát, aki oly csodálatosan magáévá tette a Te lelkületedet; királylány létére magát mélyen megalázta, szeretetből szenvedett és engesztelt, szereteted éltető erejéből.

Január 19.

Édes Jézus, add, hogy megértsem: szeretni csak úgy lehet, ha áldozatot hozunk, magunkról megfeledkezve, másokért minden megaláztatást, szenvedést vállalva.

Január 20.

Édes Jézus, az egyetlen magyar alapítású rend, a Pálosok megalapítójára, Boldog Özsébre gondolunk, aki a remeteség magányából hozza össze az engesztelő szíveket, hogy szeretetük tüze bevilágítsa a magyarság egét.

Január 21.

A kis hős vértanú leányka, Szent Ágnes, emelt fővel megy a vérpadra: „Nem félek – mondja bátran –, hiszen Édes Jézus Vére piroslik ajkamon.” Ma ezt imádkozom szentáldozáskor: „A Te Véred piroslik ajkamon.”

Január 22.

Édes Jézus, Te azért maradtál köztünk, hogy tanításaidat, amelyek lényege a szeretet, magunkévá tegyük, általad és Tebenned minden embertestvérünket tudjuk szeretni, szereteted szentsége által.

Január 23.

Édes Jézus, ma Pio atyára, a Nagy Stigmatizáltra gondolok, aki ötven éven át vérző sebeidet hordozta. Szentáldozáskor, Édes Jézus, én is stigmatizált vagyok – láthatatlanul viselem Szent Sebhelyeidet, Édes Jézus.

Január 24.

Édes Jézus, mennyi szelídség sugárzott Szalézi Szent Ferencből! Add, hogy Szent Tested, Véred vétele engem is nagyon szelíddé, szerénnyé tegyen.

Január 25.

Édes Jézus, a kegyelem sugara leterítette Sault és a Nemzetek Apostolává, Szent Pállá tette őt. Bárcsak én is elmondhatnám szentáldozáskor: „A Te kegyelmedből vagyok, ami vagyok, kegyelmed nem volt nálam hiábavaló.”

Január 26.

Édes Jézus, éljem át, amit Szent Pál megtérése után írt: „Nekem az élet Krisztus, a halál nyereség.” Ez csak teljes önátadással és a Szűzanya segítségével lehetséges.

Január 27.

Szent Ágoston mondása: „Pál szíve, Krisztus Szíve.” Édes Jézus, a szentmisében hadd legyen az én szívem is a Te Szíved; szentáldozáskor cseréljünk szívet!

Január 28.

Milyen gyönyörűen fogalmaz Aquinói Szent Tamás az Oltáriszentség Szózatában: „Mindenható Fejedelmünk, étkünk, éltető szerelmünk, engedj otthonodra lelnünk, testvérként ölelnünk odafent a szenteket.”

Január 29.

Édes Jézus, add, hogy mindig vágyakozva, örömmel, úgy jöjjek a szentáldozásra, mint a nagy királyi vendégségre, ahol Te magad vendégelsz meg engem saját Szent Testeddel és Véreddel. Lehet-e itt a Földön ennél nagyobb boldogság?!

Január 30.

Édes Jézus, hadd járjak Hozzád iskolába, hiszen Te vagy a szeretet nagy mestere. Minden szentáldozás legyen egy leckéje a szeretetnek, mert csak ebből kell egyszer érettségiznem.

Január 31.

Don Bosco Szent János, az ifjúság nagy nevelőjének ünnepét üljük. Édes Jézus, Te vagy a legnagyobb nevelő, a szentáldozásban az egyetlen igazi pedagógusa a szeretetnek! Csak általad tudok nevelkedni az áldozatos szolgáló szeretetben.

Február

Február 1.

Édes Jézus, a karácsonyi szent idő most már lejárt. De nagyon jó megőrizni Téged szívemben! Hiszen drága kis Testvérkém lettél, hogy mindig karácsonyi hangulat legyen lelkemben.

Február 2.

Milyen boldogan vitt Téged, Édes Jézus, a Boldogságos Szűzanya és Szent József, hogy bemutassanak a jeruzsálemi Templomban! A Mennyei Atyának. Milyen öröm az agg Simeonnak Téged karjaiba venni; de mennyivel nagyobb öröm nekem Téged szívembe fogadni, a Szűzanyával és Szent Józseffel hálaéneket zengeni.

Február 3.

Az öreg Simeon elimádkozza hattyúdalát: Bocsásd el „Bocsásd el most, Uram, szolgádat, szavaid szerint békességben, hiszen már meglátták szemeim, akit küldtél, az Üdvözítőt.” – Én pedig arra kérlek, Édes Jézus, mindig maradj velem, soha ne bocsáss el, mindenben csak a Te dicsőségedet szolgáljam.

Február 4.

Ma úgy szeretném, ha a Szűzanya mutatna be engem, Veled együtt a Mennyei Atyának, hogy teljesen a Mennyei Atya gyermeke lehessek.

Február 5.

Köszönöm Édes Jézus, hogy minden szentmisében a Szűzanya által élő hittel tudlak szemlélni és szeretettel hálát mondani Neked, mint ahogyan ezt Édesanyád és Szent József tette.

Február 6.

Minden szentmisémben szeretném a Szent Család békéjét, önzetlen szeretetét magamévá tenni, ebben a békességes hangulatban élni; csak a szentáldozás és a Szűzanya segítsége biztosítja ezt számomra.

Február 7.

Ma együtt szeretnék Veled munkálkodni, ahogyan Szent Józseffel és a Szűzanyával foglalatoskodtál. Így lesz minden munkám megszentelt és örök értékű.

Február 8.

Édes Jézus, Te azért maradtál köztünk, hogy segítségünkre légy; hétköznapjainkat bearanyozod jelenléteddel. A Szűzanyát arra kérem, segítsen sokat Rád gondolni.

Február 9.

Ez a nap Édes Jézus, kezdődjön Veled; szentmisére, szentáldozásra készülve, majd egész nap hálát adva azért, hogy Veled találkozhattam.

Február 10.

Ma őrzőangyalomat kérem, figyelmeztessen jelenlétével, akkor egész napom Veled való társalgásban telik el. Az Angyalok Királynőjét is erre kérem.

Február 11.

Édes Jézus, a Lourdes-i Szűzanya jelenésének napján add, hogy Bernadettel éljem át a mennyország boldogságát. Ő így vallotta: „A szentáldozás az én mennyországom.”

Február 12.

A legnagyobb örömöm, Édes Jézus, ha részt vehetek a szentmisén. Vágyakozom Szent Tested, Véred után. Ma szent védőszentemmel mondok köszönetet látogatásodért, hiszen ő színről színre lát már Téged.

Február 13.

Édes Jézus, Szűzanyámmal, Édesanyáddal köszönöm, hogy ezen a királyi vendégségen részt vehettem. Szent Tested, Véred egyesítsen bennünket.

Február 14.

Szeretném Édes Jézus, ha életemnek, napjaimnak Te lennél mindig a központja! Minden tevékenységem Feléd irányuljon, mint ahogy a Boldogságos Szűzanyát is csak a Te szereteted éltette.

Február 15.

Édes Jézus, add, hogy minden szentáldozáskor átéljem méltatlanságom tudatát és végtelen irgalmadért a Szűzanyával mondjak hálát. Ez a hálaérzés tegyen ma boldoggá.

Február 16.

Édes Jézus, csodálatos vagy végtelen szereteted és irgalmad megnyilatkozásában, amely az Oltáriszentségben lesz valósággá számomra. Hogy ezt átélhessem és valósággá váljon számomra, kérem a Szűzanya segítségét.

Február 17.

Ma a liturgia a Szervita Rend hét szent alapítójára emlékezik, akik a Szűzanya lovagjai voltak. Ők terjesztették el a Fájdalmas Szűz tiszteletét. Köszönöm Édes Jézus, hogy Te így akarod: tiszteljük, szeressük Édesanyádat, aki a Fájdalmak Anyja lett megváltó kereszted tövében.

Február 18.

Ma a kis Lourdes-i látnokra emlékezünk. Milyen nagy kiváltság volt számára a Szűzanyát látni! Azt a nagy kiváltságot kérem ma Tőled, Édes Jézus, hogy láthassalak mindig, a szentáldozásban érzékeljem közellétedet.

Február 19.

Édes Jézus, fölöttébb jó Veled lenni, élő hittel Téged szemlélni, s azon csodálkozni, hogy Te ennyire tudsz bennünket szeretni; add, hogy a Szűzanyával ezt egyre jobban átéljem.

Február 20.

A szeretet legnagyobb realitása a Te valóságos jelenléted az Oltáriszentségben. Add, hogy ezt át tudjam élni a szentáldozásban, együtt a Szűzanyával.

Február 21.

Számomra a legnagyobb csoda a szentmise áldozat, a legnagyobb ajándék pedig Szent Tested és Véred vétele. Legyen ez egyre tudatosabb nálam, a Szűzanya segítségével.

Február 22.

Édes Jézus, Egyházunk ma Szent Péter székfoglalására emlékezik. Add, hogy földi helytartód iránt mindig nagy szeretetet, tiszteletet érezzek, Vele együtt imádkozhassam: „Uram, Te tudod, hogy szeretlek.”

Február 23.

Édes Jézus, közvetlen környezeted egyszerű emberekből állt. Ez ad nekem is biztatást, bátorítást: minél egyszerűbb, minél kicsinyebb legyek, hogy a szentmisében teljesen átadhassam magam Neked.

Február 24.

Ma Szent Mátyás apostolra emlékezünk. Milyen jó, hogy szereteted szentsége által én is lehetőséget kapok apostolkodásra! Add, hogy egyre jobban lelkesítsen ez a magasztos küldetés.

Február 25.

Édes Jézus, szereteted szentségéből megannyi szépség árad felém. A Szépszeretet Édesanyját kérem, hogy a gyakori szentáldozás által az én lelkem is elnyerhesse mennyei szépségét.

Február 26.

Édes Jézus, Te vagy az igazi Jó Pásztor. Adj nekem a szentáldozás által igazi jópásztori szívet, hogy tudjak élni-halni a rámbízottakért.

Február 27.

Édes Jézus, a Te közelségedben lenni és élni a legnagyobb jutalom. Add, hogy ezt minden szentmisében szentáldozáskor a Szűzanyával együtt éljem át.

Február 28.

Édes Jézus, szereteted szentsége keresztáldozatodra emlékeztet, hiszen annak gyümölcse az Oltáriszentség. Hadd tudjam mindig átölelni a Te keresztedet.

Február 29.

Bárcsak engem is vonzana a kereszt, mint ahogy Te vágyva vágytál arra, hogy adhasd magad nekünk, keresztáldozatod által. A Szűzanyával szeretném ezt egyre jobban tudatosítani magamban.

Március

Március 1.

Az egész hónapot, amely már a tavasz leheletét hozza, Egyházunk Szent József tiszteletére szenteli. Milyen boldogító tudat, hogy a szentáldozás által még közelebbi kapcsolatban élhetek Veled, ahogyan Szent József élhetett melletted. Add Édes Jézus, hogy mindent Veled cselekedjem Mennyei Atyám dicsőségére.

Március 2.

Édes Jézus, a tavasz hónapja a természet ébredése. Add, hogy én is új életre keljek, kegyelmi életem nap nap után megújulhasson, a Boldogságos Szűz Mária közbenjáró segítségével.

Március 3.

Milyen csodálatos Szentegyházunk rendelkezése, hogy a nagyböjt szent negyven napja mindig tavasz hónapjába essen. Hadd éljem át minden szentáldozáskor a tavaszi lelki ébredést.

Március 4.

Édes Jézus, add, hogy ne legyen soha fagyos a lelkem; legyen a szentáldozás áldása, hogy a kegyelem tudjon rügyezni, mindig új szépségre fakadni. A Szűzanyával és Szent Józseffel kérem ezt ma Tőled.

Március 5.

Milyen szépek a kis hóvirágok, milyen szerények és hogy megörvendeztetnek bennünket, mint a tavasz hírnökei; de mennyivel szebb a Te hófehérséged, szereteted szentségében. Ez örvendeztessen engem igazán.

Március 6.

Édes Jézus, igazi tavaszt csak a bűnbánat hozhat a lélekben, ezért add, hogy a szentmisére, szentáldozásra mindig igazi, őszinte bűnbánattal készüljek.

Március 7.

Édes Jézus, a szent nagyböjti időt csak általad, Veled és Tebenned tudom gyümölcsöztetővé tenni, mind magam, mind mások javára. A szeretet késztessen arra, hogy bűnösségem tudatában igyekezzem mindent helyrehozni, a szentáldozásból nyert kegyelmek által.

Március 8.

Édes Jézus, ez a nagyböjti szent idő legyen számomra igazi bensőséges átélése szenvedésednek! Gondoljak sokat a Te gyötrelmeidre, és a Fájdalmas Szűzanya könnyeire minden szentmisében.

Március 9.

Édes Jézus, minden szentmise a Te keresztáldozatod vér nélküli megújulása. Minden szentáldozáskor emlékezzem arra, hogy a keresztáldozat oltárán Szent Véredet értem ontottad.

Március 10.

Édes Jézus, hogy tudtál ennyire szeretni, hogy tudtál ennyire szenvedni értem, szegény bűnösért? Szeretetből szeretném magam a Szűzanyán keresztül teljesen Neked áldozni!

Március 11.

Édes Jézus, add, hogy a szentáldozásból merítsek erőt ahhoz, hogy az életnek mindig a nehezebb részét válasszam. Legyen a jelszavam: „A kemény, áldozatos életet választottam.”

Március 12.

A negyven napos szent idő Édes Jézus, legyen számomra nagy lelkigyakorlat, amelyhez erőt a szentáldozásból és szent szenvedésedről való elmélkedésből merítek.

Március 13.

Édes Jézus, minden szentáldozásom növelje buzgóságomat, hogy keresztutadat minden nap végigjárva át tudjam élni gyötrelmeidet a Fájdalmas Szűzanya könnyein keresztül.

Március 14.

Édes Jézus, csak a napi szentmise és szentáldozás tud erőt adni a mindennapok vértanúságához, vagyis ahhoz a tanúságtételhez, hogy mindent Érted vállalok, teszek és elviselek.

Március 15.

Édes Jézus, ezen a napon lobogott fel a magyar szabadság lángja, de az igazi szabadságot Te hoztad a világra, szent kereszted által. A Te szent kereszteddel tudjak mindig győzedelmeskedni, másokat is lelki szabadságra lelkesíteni.

Március 16.

Édes Jézus, Szent Pál hivatkozik arra, hogy az igazi öröm a szabadság és az élet általad jött e világra. Most is ezt kell átélnem minden szentmisében, ezért kell hálát adnom a Szűzanyával együtt.

Március 17.

Édes Jézus, Te azt mondtad, csak az legyen tanítványom, aki keresztjét felveszi és követ engem. Én ezt akarom, de csak a szentmise, a szentáldozás adhat erre erőt, bátorítást, kitartást.

Március 18.

Édes Jézus, minden nap örömmel veszem Szent Tested és Véred, mert tudom, hogy ez által tudlak – keresztet hordozva – Téged követni.

Március 19.

Szent Nevelőatyádat ünnepeljük ma, Édes Jézus. Örömünnep számomra is a Veled való közvetlen kapcsolat a szentáldozáson keresztül; ez ad erőt, hogy Veled imádkozzam, dolgozzam, mint Szent József, Veled és a Szűzanyával éljek.

Március 20.

Édes Jézus, Te vagy az igazi nagy munkás, aki állandóan Mennyei Atyáddal munkálkodsz a lelkek üdvösségén. Add, hogy a szentáldozás által belekapcsolódva ezen munkálkodásba, örökértékűek legyenek fáradozásaim.

Március 21.

A tavasz első napja, de az én lelkemben mindig tavasz jön, valahányszor Téged veszlek magamhoz a szentmise áldozatban, Édes Jézus. Add, hogy ez legyen Szereteted verőfénye, amely másokra is áradhat.

Március 22.

Édes Jézus, Szent Pál börtönéből örvendezve üzent, hogy örüljünk Neked; mindig benned örvendezzünk. Add, hogy ez a szentmisében, a szentáldozás által igazi valóság legyen számomra.

Március 23.

Édes Jézus, add, hogy a Te közelséged a szentmisében, szentáldozáskor legyen igazi örömforrásom, hogy másokat is meg tudjak örvendeztetni.

Március 24.

A legnagyobb örömöt és boldogságot Gábor angyal hirdette meg, amikor Mária előtt fellebbentette megtestesülésed titkát. Ez most már a szentáldozáskor számomra nem titok, hanem a legnagyobb boldogság.

Március 25.

Gyümölcsoltó Boldogasszony gyönyörű ünnepe lelki üdülés számomra, Édes Jézus, hiszen minden szentáldozáskor megtestesülésed valóságát élhetem át, együtt a Szűzanyával.

Március 26.

Édes Jézus, add, hogy a Szentlélek megvilágosító ereje bontakoztassa ki szentáldozáskor lelkemben a kegyelem csodálatos világát; legyen ez ma számomra tavasz.

Március 27.

Édes Jézus, közeledünk szenvedésed idejéhez. Add, hogy egyre jobban átérezzem szentáldozáskor azt a nagy vágyat, amely arra késztetett Téged, hogy szereteted szentségét megalapítva, magadat nekünk adhasd az Oltáriszentségben.

Március 28.

Édes Jézus, az örökkévalóság vágyával készültél arra, hogy teljesen add magad a keresztáldozat oltárán. Szentáldozáskor szítsd fel bennem is a vágyat a kereszt után.

Március 29.

Édes Jézus, add, hogy keresztedet, szenvedésedet szem előtt tartva, egyre jobban átéljem a szentmisében bűnösségem tudatát. Minden erőmmel küzdve a bűn ellen, engeszteljelek Téged, a Fájdalmak Anyjával.

Március 30.

Édes Jézus, szeretnék a szentáldozásban engesztelést nyújtani nemcsak bűneimért, de mulasztásaimért is. Kérem a Szűzanyát, legyen ebben segítségemre.

Március 31.

Édes Jézus, szentáldozáskor vonzz magadhoz engem, hiszen megígérted közelséged. Rajtam múlik, hogy mindentől elszakadva ez valósággá váljon életemben.

Április

Április 1.

Lelkesen köszöntelek Édes Jézus, szívem, lelkem tele van virágvasárnap hozsannájával! Alázattal borulok le Eléd: légy szívem Királya! Mennyire szeretlek, mennyire örülök, ha Téged dicsőítenek! Szeretném a Boldogságos Szűzanyával, apostolaiddal együtt kifejezni örömömet.

Április 2.

Édes Jézus, pálmaágakat szentelt Szentegyházunk, mint a vértanúság szimbólumát. Szeretném én is – mint Apor Vilmos püspökünk, aki e napon nyerte el a vértanúság koronáját – véremet hullatni Érted. Vértanúk Királynője, kérem ehhez segítségedet.

Április 3.

Édes Jézus, Te megkönnyezted Jeruzsálemet, a bűnös várost, amely megöli prófétáit. Úgy szeretném én is, szívemből, igazán megkönnyezni bűneimet, add, hogy a szentáldozásból erőt merítsek, hogy soha többet sem Neked, sem a Szűzanyának fájdalmat ne okozzak.

Április 4.

Édes Jézus, Veled élem át a nagyhét magasztos liturgiáját. Szentmisém, szentáldozásom legyen valóban átélése azoknak a nagy kegyelmeknek, amelyeket e napokban eszközölsz.

Április 5.

Édes Jézus, Te így vezeted be az utolsó vacsorát: „Vágyva vágytam arra, hogy elfogyasszam veletek ezt a húsvéti lakomát, mielőtt szenvedek”. És Te akkor megaláztad magad és megmostad tanítványaid lábát. Szereteted szentségét csak így lehet megközelíteni, annak misztériumát magunkévá tenni, ha mélységesen megalázom magam és a szentáldozásban Téged magamhoz ölelve imádkozom: „Szeretlek, szeretlek, Mindenem, Királyom, egyetlen örömöm, örök boldogságom.”

Április 6.

A Getszemáni kert véres gyötrelmei, elárultatásod, megtagadásod, meghurcoltatásod szörnyű óráit Veled élem át, Édes Jézus. Pilátus szörnyű ítélete, aki véresre korbácsoltat és halálra ítél a nép kívánságára. Keresztutad, háromórás gyötrelmes haláltusád a kereszten – mind, mind megelevenedik előttem. A Fájdalmas Szűz érzelmeit szemlélve ez ma a leggyötrelmesebb és egyben a legfelemelőbb áldozásom a csonka misén. Hogy tudott a Mennyei Atya így szeretni minket, hogy tudtál, Édes Jézus, így szenvedni értünk, hogy tudott a Fájdalmak Anyja ennyire a kegyelmek közvetítője lenni? Ez az isteni szeretet és irgalom mérhetetlen és érthetetlen misztériuma.

Április 7.

Édes Jézus, nagyon vártam – együtt a Szűzanyával –, hogy sürgettem feltámadásodat. Most itt vagy, feltámadásod dicső szépségében, ragyogó öt szent Sebed kegyelmet sugároz felém. Örömtől ittasan köszöntelek: „Feltámadtál, egyetlen reménységem, örömöm, boldogságom, Mindenem!”

Április 8.

A húsvéti szentmisén szívem telve ujjongó allelujával, amikor szívembe fogadlak, átélve a Te dicsőségedet, örömödet és így imádkozom: „Mennynek Királyné Asszonya, örülj Szép Szűz, alleluja.”

Április 9.

Édes Jézus, Te megjutalmazod azokat, akik vágyódva vártak: leginkább Édesanyádat. Szent Egyházunkkal énekelem én is, amikor Téged ma szívembe fogadlak:

„Mennyek Királyné asszonya

örülj szép Szűz, alleluja.

mert kit méhedben hordozni

méltó voltál, alleluja,

amint megmondotta vala,

föltámadott, alleluja.”

Április 10.

Édes Jézus, Te megörvendeztetted Mária Magdolnát, Szent Jánost és Péter apostolt, a szent asszonyokat, mert kerestek Téged. Én is kereslek; és milyen boldogság, hogy mindig megtalállak a szentmisében, az Eucharisztiában! Édes Jézus, az Emmauszi tanítványokhoz szegődsz és egyszerű szavakkal magyarázod a Szentírásból: így kellett szenvedned, hogy bemehess dicsőségedbe. Add, hogy én is Rád ismerjek minden szentmisében a kenyértöréskor és ujjongva újságoljam: „Láttam az Urat, megismertem a kenyértörésben.”

Április 11.

A hitetlenkedő Tamásnak megengedted, hogy ujjaival érintse sebeidet, nekem pedig megadod, hogy megdicsőült Szent Testedet, vérző sebeidet magamhoz öleljem a szentáldozásban.

Április 12.

Milyen nagy kiváltság Édes Jézus, a húsvéti szent időben Veled lenni! Szívem, lelkem a tavasz pompájában virágzik, de mindennél szebb és magasztosabb az a gyönyörű szépség, amelyben lelkem a szentáldozásban új életre kelve pompázik.

Április 13.

A húsvét örömét a Szűzanyával tudom igazán átélni minden szentáldozásban; de hallom és érzem lelkes felhívásodat, hogy örömömet mindenkivel közöljem.

Április 14.

Édes Jézus, minden húsvéti szentáldozás felhívás számomra, hogy tanúskodjam feltámadásod dicsőségéről; sugározzam szét szívem, lelkem örömét. A Szűzanya Magnificat-ját visszhangozza lelkem.

Április 15.

Édes Jézus, add, hogy ezen húsvéti szent időben minden szentáldozásom örömteljes ujjongás, hálaének legyen, hiszen Te legyőzted a halált, hogy nekem életem legyen.

Április 16.

Édes Jézus, a Te feltámadásod legyen számomra lelkes buzdítás, hogy egyre inkább életszentségre törekedjem! A Szűzanya allelujás öröme segítsen ebben.

Április 17.

Édes Jézus, Te minden szentmisében arra buzdítasz, hogy új emberré kell lennem; tiszta lélekkel örömöt, vidámságot, szeretetet sugározzak környezetemben.

Április 18.

Édes Jézus, csak a Szűzanyával tudom átélni a húsvéti örömöket, hiszen Ő az örömteljes Istenanya, örömünknek Oka. Vele akarok mindig örvendezni!

Április 19.

Édes Jézus, a húsvéti szentségek számomra a legnagyobb erőforrást jelentik, hogy feltámadásod dicsőségében, kegyelmeidet felhasználva, minden szentáldozáskor újult erővel törekedjem a kegyelmi életre.

Április 20.

Édes Jézus, add, hogy e szentáldozásban átéljem feltámadásod dicsőségét. Milyen szép, milyen csodálatos, milyen diadalmas vagy Te, Mennyei Atyád öröme, büszkesége, Édesanyád boldogsága!

Április 21.

Édes Jézus, erősen sugárzik felém megdicsőült testedből a kegyelem ereje és szépsége. Add, hogy minden szentáldozáskor ebből merítsek erőt küzdelmeimhez, Szűzanyám segítségével.

Április 22.

Édes Jézus, a szentmise áldozatban Szent Tested és Véred vétele által tudok igazán eltelni istenfélelemmel, vagyis engem semmi nem zavarhat, Tőled el nem szakíthat, mert iszonyodom a bűntől. A Szűzanya lelkületéből erőt merítve az a törekvésem, hogy mindig Neked tessek, Tőled semmit meg ne tagadjak.

Április 23.

Édes Jézus, hadd sugározzon rám most a Te öt Szent Sebed ragyogó fényessége, melegsége. Ma Pio atyára is szeretettel gondolok, aki öt évtizeden át viselhette vérző sebeidet testén, aki szinte szemléltető megtestesítője volt szenvedésed valóságának.

Április 24.

Édes Jézus, add, hogy ezen húsvéti szent időben megújuljak, új életre keljek, akárcsak a természet. A Te kegyelmed magasztossága éltesse bennem az igaz szeretetet, vágyakozva utánad.

Április 25.

A Mennyország ilyenkor jobban kitárul és befogadja a sok-sok örvendező lelket, akik a tisztítótűzből jutnak el Hozzád. Velük örülök, velük hálálkodom. Átélem a Szűzanya boldogságát, aki most már örömkönnyeket hullat.

Április 26.

Édes Jézus, Te feltámadásoddal bizonyságot akartál tenni szereteted végtelen nagyságáról, hogy megmutasd nekünk a Mennyország felé vezető igaz utat.

Április 27.

Édes Jézus, ez az idő a kegyelem napsugaras tavaszi időszaka. Veled akarok mindenben megújulni, hogy szívem, lelkem kegyelmeid szépségét sugározza. A Boldogságos Szűzanyával, aki az Örvendező Szűz, akarok Neked köszönetet mondani.

Április 28.

Mennyi hálával tartozom Neked, Édes Jézus, hogy megörvendeztetsz feltámadásoddal! Erő, kegyelem és szeretet tölti el lelkemet, mert a Te jóságodból meríthetek.

Április 29.

Édes Jézus, Te visszajöttél a halálból, legyőzve azt, hogy nekem igazi életem legyen. Add, hogy kegyelmi életemet a Szűzanya segítségével tudjam gazdagítani.

Április 30.

Édes Jézus, imádlak, áldalak, magasztallak a húsvéti allelujás öröm boldogságával, amelyet a Szűzanya érzett át legjobban. Add, hogy környezetemben sokakra tudjam ezt az örömöt sugározni.

Május

Május 1.

Ma kétszeresen is hálás szeretettel veszem Szent Tested és Véred, Édes Jézus, hiszen ránk köszöntött az év legszebb hónapja, a Szűzanyának, május Királynőjének ünneplésével és Szent József, szeretett Nevelőatyád, a nagy Munkásszent ünnepével.

Május 2.

Édes Jézus, szentáldozásom hozzon lelkembe napsugaras mosolyt, amellyel a Szűzanyát köszöntöm és amellyel Neked hálát adok, ezen a gyönyörű kegyelemteljes májusi napon.

Május 3.

Édes Jézus, lelkesítsen ma két szent apostolod, Fülöp és Jakab, akik a Szentlélek tüzétől eltelve, a Szűzanya áldásától kísérve, mindig eredményesen apostolkodtak.

Május 4.

Édes Jézus, ezen kegyelemteljes májusi idő borítsa be lelkem illatozó virágokkal, amelyeket a kegyelem harmata éltet; így kedveskedjek Neked és a Szűzanyának.

Május 5.

Édes Jézus, add, hogy ezek a szép tavaszi napok és ünnepek a szentáldozás által lelkemet egyre szebbé, kegyelmekben gazdagabbá tegyék, a Szűzanya örömteljes szeretetével.

Május 6.

Édes Jézus, ma külön megköszönöm a szentmise áldozatban Mindszenty József bíboros hercegprímásunkat, aki valóban a Te szíved szerinti főpásztora, vértanúja és apostola volt népének. Számkivetéséből ma hívtad Őt haza. Nagyasszonyunkkal mondok köszönetet érte.

Május 7.

Édes Jézus, ma megköszönöm Boldog Gizellát, Szent Imre herceg édesanyját, Szent Istvánunk áldott feleségét, aki a magyarság kereszténnyé válásában oly nagy segítője volt Szent királyunknak. Szereteted szentsége adott neki ehhez hősies helytállást.

Május 8.

Édes Jézus, szeretnék egyre jobban Hozzád hasonlítani: beszédemben, gondolkodásomban, cselekedeteimben. Így lehetek igazán testvéreddé, Mária gyermekévé.

Május 9.

Bárcsak egyre több vonást fedezne fel bennem Mennyei Atyám, amely Rád utal, Édes Jézus! Add, hogy ez fő törekvésem legyen. Ehhez kérem a Szentlélek segítségét minden szentáldozásomban.

Május 10.

Édes Jézus, Te megígérted: ha megtartom parancsaidat, Atyád is szeretni fog engem és eljön hozzám lakozni, hogy Szentlelked egyesítsen bennünket.

Május 11.

Édes Jézus, Te megígérted a Szentlelket, hogy a lelkek nagy művésze alakítson, formáljon engem a Te tetszésedre. Ezt csak a szentáldozás által, a Szűzanya segítségével tudom elérni.

Május 12.

Édes Jézus, a Szentlélek legtökéletesebb eszköze a Szűzanya volt. A Szűzanyával akarom magamat Neked adni, hogy a Szentlélek munkálkodjon bennem.

Május 13.

Édes Jézus, a mai nap a Fatimai Szűzanya első jelenésének napja. Add, hogy egyre többet gondoljak a Mennyországra, és komolyan vegyem az üdvösségem.

Május 14.

Édes Jézus, nagyon jó Veled csendben lenni, hogy meghalljam Szentlelked szelíd suttogását. Ez töltsön el igazi örömmel és várakozással, ahogy a Szűzanya vágyakozott a Szentlélek után.

Május 15.

Édes Jézus, Te mondtad: „Ha elmegyek, majd elküldöm hozzátok a Vigasztalót. Amikor eljön ő, az Igazság Lelke, elvezet titeket a teljes igazságra.” Kérem a Szűzanyát, aki a Szentlélek szeretetét teljesen bírja, hogy Őáltala is vágyakozzam a Mennyország után, mert ott fogom átélni a szeretet teljességét.

Május 16.

Édes Jézus, a mai szentáldozásban szeretném átélni az apostolok és a Szűzanya érzéseit, amikor az Olajfák hegyére kísérnek Téged. Fájdalmas, de mégis reményteljes ez az elválás, mert tudom: lelkemben mindig találkozom Veled.

Május 17.

Édes Jézus, ez a mai szentáldozás olyan fenséges, hiszen a Mennyországot nyitottad meg számunkra mennybemeneteleddel. Az egész világot magadhoz ölelve, mindannyiunknak helyet készítesz ott, hogy majd örökké együtt lehessünk.

Május 18.

Milyen csodálatos: valóban jobb nekünk, hogy Mennyei Atyádhoz mentél, mert a Szentlélek által minden szentáldozáskor újra itt vagy köztünk. Már földi életünkben ízleljük a Mennyországot, vágyakozva, hogy majd színről színre láthassunk.

Május 19.

Édes Jézus, szentáldozásom által várakozom a Szűzanyával a megígért Szentlélekre, aki olyan titokzatosan munkálkodik bennünk, a Szűzanya közbenjáró segítségével.

Május 20.

Édes Jézus, milyen csodálatos a Szeretet Lelke, amely nélkül semmit sem tehetünk, amely nélkül még imádkozni sem tudunk. Segítsen a Szűzanya is, imádságos lelkületével.

Május 21.

Édes Jézus, a Szentlélek a Te lelked, a Szeretet lelke, aki csak ajándékozni akar, hogy ajándékaidon keresztül Téged még jobban megismerjünk, szeressünk és kövessünk. A Szűzanyával várakozunk a Szentlélek kiáradására.

Május 22.

Milyen csodálatosak a Szentlélek ajándékai, amelyet oly bőkezűen osztogat a Szűzanyán keresztül! Nem tudunk eléggé eltelni ezekkel a gazdag ajándékokkal. Kérjük a Szűzanya segítségét, hogy mindent jobban megértsünk.

Május 23.

Édes Jézus, Te az erősség lelkét adtad Apor Vilmos vértanú püspöknek, aki igaz jópásztori lelkülettel, bátor, áldozatos helytállással tanúskodott, a női erényt védelmezve áldozta fel életét. Ő az utolsó vacsora és a Getszemáni kert élményeit átélve mondta ki az IGEN-t, hogy nagypénteken vérét ontsa Érted. Add meg nekem is ezt az erősséget, Szent Tested, Véred vételével, hogy kész legyek a vértanúságra.

Május 24.

Máriát a Bölcsesség Székének nevezzük, hiszen Ő volt az első trónod, templomod, szentélyed. Édes Jézus, a Szűzanya a Szentlélek bölcsességével nevelt Téged. Szeretném elnyerni a Szentlélek ajándékait, és embertársaim segítségére fordítani.

Május 25.

Édes Jézus, az értelem világosítson meg engem, hiszen a Szentléleknek ezen ajándéka teszi az én szentáldozásomat igazán értékessé és értelmet ad minden szenvedés, kereszt viseléséhez.

Május 26.

Édes Jézus, szentáldozáskor add, hogy a Szentlélek kiáradjon az én egyszerű képességeimre! Tegyem magamévá a szentek tudományát; Téged egyre jobban és jobban megismerjelek és szeresselek, a Szűzanya Szeplőtelen Szívén keresztül.

Május 27.

Édes Jézus, szereteted szentsége bátorítson, erősítsen engem, hiszen Te nem a félelmet, hanem az erősséget adod nekünk, és a bátorságot Szentlelked által, amely a Szűzanyát is egyedülállóan erős asszonnyá tette.

Május 28.

Milyen csodálatos lehetett az első Pünkösd, a Szentlélek kiáradása! Mindenki meg volt döbbenve, szemlélve a tüzes nyelveket, amelyek által lángra lobbantak szíveik. Édes Jézus, lelkesítsen ma engem is szentáldozáskor az a szent tűz, amely igazi apostolságra késztet, eltelve Szentlélekkel.

Május 29.

Édes Jézus, add, hogy én is bátran tanúskodjam Rólad, hiszen minden szentmisében kiárad rám a Szentlélek ereje. Szűzanyám, a Szentlélek mátkája segítsen, hogy minden szentáldozás lelkes apostoli tűzzel töltsön el engem, s ezáltal hirdessem evangéliumod örömhírét.

Május 30.

Mennyi hálával tartozom Neked, Édes Jézus, hogy a szentáldozás által eszköze lehetek a Szentléleknek! Add, hogy úgy adjam át magam neki, ahogyan azt a Szűzanya tette.

Május 31.

Bárcsak a Szentlélek szeretetétől eltelve, minden szentáldozásból igazi apostoli lelkiséget merítenék a tanúságtételhez, a Szűzanya segítségével, akit ma, mint a Világ Királynőjét is tisztelünk, szeretünk és kérlelünk.

Június

Június 1.

Édes Jézus, a Te Szentséges Szíved a Szűzanya áldott méhében a Szentlélektől alkotott Szív. Ez a hónap Szentséges Szíved tiszteletére szentelt, kétszeresen kegyelemteljes idő. Add, hogy a Szentlélek által bennem is alakuljon a Te szelíd, alázatos Szíved; a Szentlélek által egy Szív lehessek Veled. Kérem ezt a Szűzanya áldott szívén keresztül.

Június 2.

Édes Jézus, növelje bennem a kegyelmi életet a Szentlélek tüze, hogy egész életem a Szentháromság nagyobb dicsőségét szolgálja, és legyek valóban a Szentháromság élő szentélye.

Június 3.

Édes Jézus Szentséges Szíve, a szeretet lángoló tűzhelye, hadd hevítsen engem is a Te szereteted, amely a Szentlélek tüzéből fakad!

Június 4.

Milyen megfoghatatlan a szeretet legcsodálatosabb misztériuma, a Szentháromság! Ma a szentáldozásban a Szűzanya közbenjárását kérem, aki a legelső volt a Szentháromság imádásában, legelső dicső szentélye.

Június 5.

Édes Jézus, Te minden szentmisében az Atyával, a Szentlélek által jössz hozzám az Eucharisztiában. A Szűzanyával borulok le, hiszen Ő volt Isten első temploma, a Szentháromság legelső szentélye.

Június 6.

Édes Jézus, úgy vágyódom Szereteted Lelke után, csak Szent Tested és Véred vétele enyhíti vágyódásomat. Napközben is sokat gondoljak Rád, hálás szeretettel.

Június 7.

Édes Jézus, öntsd belém Szentlelkedet, hogy minden szentáldozáskor megújuljon lelkem, szereteted tüzében és legyek, mint Mária, a Szentlélek eszköze.

Június 8.

Édes Jézus, Te magad kívántad szent Julianna által, hogy legyen külön nagy ünnepe szereteted szentségének. Szent Tested és Véred ünnepe ez. Hálánkat, szeretetünket nyilvánosan megvalljuk, utcáinkon, tereinken körülhordozunk, virágokat hullató kisgyermekek, tömjénfüst, harangzúgás, szívünkből fakadó hálaének: „Üdvözlégy, Oltáriszentség!”

Június 9.

Szereteted győzelméről hadd énekeljen ma szívem a Szűzanya Magnificat-jával, amikor ma szívembe fogadlak. Ez visszhangozzék ma egész nap lelkemben.

Június 10.

Foglalja le ma minden gondolatomat a Te szentségi jelenléted csodálatos valósága! Szívemből csak öröm és hála sugározzon; szentségi jelenléted a legfőbb boldogságom.

Június 11.

Édes Jézus, úgy szeretnék ma a Te szentséges Eucharisztikus Szíveddel érezni! Teljes hála, köszönet, imádás a Mennyei Atya felé, a Szűzanya Szeplőtelen Szívén keresztül.

Június 12.

Édes Jézus, ma a Te szereteted, amely szentséges jelenlétedből árad az Oltáriszentségben, tölt el örömmel, a boldogság szent mámorával.

Június 13.

Szent Antalt is a Te szereteted éltette, az Oltáriszentség volt mindene. A szentáldozásban hadd öleljelek úgy, ahogy Szent Antal tette, természetes, egyszerű közvetlenséggel.

Június 14.

Szentséges Szíved hónapjában imádkozzuk: Te minden szív Királya és Központja vagy, Édes Jézus. Légy valóban az én szívem királya, központja; irányítója életemnek, minden cselekedetemnek.

Június 15.

Jézus Szíve, Te vagy a mi nagy engesztelésünk Mennyei Atyánk felé. Csak az Eucharisztia által, teljes önátadásommal tudok Veled engesztelni.

Június 16.

Jézus Szíve, amelyben a Mennyei Atyának kedve telt. Csak ha egy szív leszek Veled a szentáldozásban, akkor lelheti kedvét bennem is Mennyei Atyám.

Június 17.

Jézus Szíve, Te a benned bízók reménysége vagy, de ezt csak a szentmisében tudom igazán átélni, mert csak Te tudod bennem a reménységet éleszteni.

Június 18.

Édes Jézus, Alacoque Szent Margit által kérted, hogy ez a nap legyen Szentséges Szíved ünnepe. Szentmisében ünnepel a szeretet, szentáldozáskor pedig megújítom teljes felajánlásomat a Te Szentséges Szívedhez. Mindent Szentséges Szíved nagyobb dicsőségére akarok cselekedni!

Június 19.

Édes Jézus, ma Édesanyád Szeplőtelen Szívére is hálás szeretettel gondolok. Mint ahogy a Szűzanya egy szív volt Veled, úgy szeretném én is, hogy szentáldozásomban most egy szív, egy lélek legyek Veled.

Június 20.

Mint ahogy Te teljesen egy voltál, Édes Jézus, Édesanyáddal a szeretetben, szenvedésben, úgy szeretnék én is a szentáldozásban Veletek teljesen eggyé lenni.

Június 21.

Édes Jézus, egyetlen nagy vágyam, hogy a Szűzanya segítségével közreműködhessek Szentséges Szíved országának eljövetelében. Szívem minden dobbanása ezt a szent célt szolgálja.

Június 22.

Édes Jézus, te hagytad, hogy a katona lándzsája átdöfje Szívedet. Megnyitottad számunkra az élet, a kegyelem forrását: „Aki szomjúhozik, jöjjön hozzám és igyék.” Csak a szentmise áldozatban, szentáldozáskor lehet ez valóság számomra, ezért szomjúhozom mindig.

Június 23.

Századunknak nagy jele a Te Szentséges Szíved irgalmas szeretete. Ezért kell magam nagyon megalázni, hogy ez által tudjak a szentáldozásban hozzád felemelkedni.

Június 24.

Édes Jézus, a kereszten értünk ontott Szent Véred bírja csak csillapítani szomjúságomat, amikor szentmisében magamhoz veszlek. Csak ez növeli hitemet, reményemet, szeretetemet.

Június 25.

Édes Jézus, a Te Szentséges Szíved vétkeinkért engesztelő áldozat lett. Nekem a szentáldozásban kell engesztelő áldozattá válnom, a Szűzanya fájdalmas szívén keresztül.

Június 26.

Édes Jézus, Szentséges Szíved minden szentek öröme. Add, hogy szentáldozáskor az én szívemnek is csak Te légy egyetlen öröme, és ezt a Szűzanyával élhessem át.

Június 27.

Édes Jézus, ma a mi lovagias királyunkat, Szent Lászlót ünnepeljük, aki Szent Véredet olyan nagyon tisztelte. Legyen számomra is minden szentáldozáskor a Te Szent Véred az éltető forrás, amely minden nap megújítja szeretetemet.

Június 28.

Édes Jézus, a Te Szentséges Szíved a bűnösök áldozata. Szentáldozáskor add ezt úgy átélnem, hogy én is lehessek a szeretet áldozata, mindent vállalva Szentséges Szíved engesztelésére.

Június 29.

Mit adjak viszonzásul Neked, Édes Jézus, a szentmise áldozatban? Veszem Szent Testedet, mint az élet kenyerét, veszem Szent Véred, mint az üdvösség forrását, ezáltal egyesülök teljesen Veled, aki Isten áldozati báránya lettél értem. Ezáltal leszek apostola Szentegyházadnak, mint Péter, a szikla, mint Pál, aki egy Szentséges Szíveddel.

Június 30.

Édes Jézus, kimondhatatlan köszönettel tartozom Neked, hogy Szent Véredet a szentáldozásban engesztelhetem és Szent Pállal elmondhatom: „Élek én már, nem is, Te élsz bennem.”

Július

Július 1.

Édes Jézus, ma kezdődik Szent Véred hónapja. Milyen boldogság számomra az a tudat, hogy Te értem ontottad Szent Véred, és ezzel a Vérrel táplálsz engem minden szentmisében, hogy lelki életem mindig felfrissülhessen.

Július 2.

Szívében ujjongó Magnificat-tal sietett Mária Erzsébethez, hogy szolgáljon, Téged hordozva áldott méhében. Milyen kimondhatatlan öröm, hogy én is Téged hordozhatlak szívemben, Édes Jézus.

Július 3.

Tamás ujjaival érinthette Szent Sebeidet – én szívemmel érezhetem Öt Szent Sebedet minden szentáldozáskor. Milyen boldogság ez nekem!

Július 4.

Édes Jézus, Szent Tested, Véred vétele a szentáldozáskor legyen számomra az éltető erőforrás az apostolkodásra; állandó buzdítás, hogy lelkeket nyerjek Neked.

Július 5.

Milyen csodálatos Édes Jézus, hogy Te a szentáldozásban a vérségi köteléknél is szorosabb egységben élsz szívünkben, amelyben Szentséges Véred lüktet. Ennek csak a Szűzanya volt igazán tudatában.

Július 6.

Édes Jézus, Szentséges Véred élteti és táplálja bennünk az erényeket és tesz hőssé, mint a kis Goretti Máriát, aki a Szűzanyának ajánlotta tisztaságát.

Július 7.

Milyen drága Szentséges Vérednek minden cseppje, Édes Jézus, megváltásunk drága ára. Add, hogy ezt igen megbecsüljem minden szentáldozáskor, és legyek kész bármi áldozatra egy szentmiséért.

Július 8.

Te kiüresítetted magad mindhalálig, engedelmesen felvetted a szolga alakját. Add, hogy megértsem: a szentáldozás erre az engedelmes önátadásra nevel engem.

Július 9.

Édes Jézus, add, hogy vágyakozva vágyódjam Szent Tested és Véred vételére, amely számomra az élet teljessége, szépsége. Legyen számomra a szentmise a legnagyobb ajándék, a szentáldozás a legnagyobb kincs, amely örök életem záloga, biztosítéka, amely ösztökél, hogy egyre több jót cselekedjek.

Július 10.

Édes Jézus, az örökkévalóság kevés lesz ahhoz, hogy meg tudjam köszönni végtelen irgalmadat, szereteted jóságát, amelyben Te teljesen adod magad nekünk. Kérem a Szűzanyát és a szenteket, hogy példájuk buzdítson, közbenjárásuk segítsen.

Július 11.

Édes Jézus, a Te Szentséges Véred csodálatos éltető folyam, amely a mi kis szívünk hálamalmát hajtja. Így mindig kifejezésre juttathatjuk hálánkat, köszönetünket.

Július 12.

Édes Jézus, a szentáldozásban Te bizonyulsz a leghűségesebb jó barátnak, aki azért adja magát nekünk, hogy szeretetének állandó bizonyossága legyen. Ez a legnagyobb valóság, hogy Te vagy a szeretet.

Július 13.

Édes Jézus, a Te megsebzett Szíved Szent Vére legyen minden szentáldozásomnak éltető erőforrása, amely sürget a jót megtenni, áldozatot hozni.

Július 14.

Édes Jézus, a szentáldozás által Te szereteteddel mindig újra és újra megújítod lelkünkben azt a kegyelmi folyamatot, amely életszentségre ösztökél és bár nem látjuk, szinte nem is tapasztaljuk, mindig jobban hozzád tartozunk. Kérjük a Szűzanyát, segítsen Ő is egyre jobban átélnünk ennek csodálatos varázsát.

Július 15.

Édes Jézus, a szentmise áldozatban a Te örök bölcsességed nyilatkozik meg, hogy általad megismerjük az Atyát és lehessünk, a Szentlélek által ihletve, egyre inkább hű barátaid és munkatársaid.

Július 16.

Édes Jézus, a mai szentmisében Karmelhegyi Boldogasszony jelenését köszönöm meg Neked, hiszen Te küldted Őt, hogy megajándékozzon a Szent Skapuláréval, hogy emlékezzünk az Ő anyai gondoskodó szeretetére. Édes Jézus, Te minden nap megajándékozol Szent Testeddel és Véreddel. Végtelenül, mindennél nagyobb a Te szereteted, amely állandóan ajándékoz!

Július 17.

Édes Jézus, a szentáldozásban a Te Szent Szíved úgy éltet, mint egy édesanya gyermekét. És még ennél sokkal nagyobb és többet jelent természetfeletti szereteted, amelynek örök hatása van.

Július 18.

Édes Jézus, milyen csodálatos a Te éltető, Szent Véred, amely oly bőségesen élteti, táplálja kegyelmi életemet! Add, hogy örök életre szökellő forrássá váljék bennem.

Július 19.

Édes Jézus, ma számtalanszor fohászkodom: szeretlek, csak a Te szereteted éltet és boldogít, amelynek minden nap részese vagyok a szentmise áldozatban. Köszönöm szeretetedet!

Július 20.

Édes Jézus, köszönöm, hogy szeretsz! Szívem minden dobbanása, ereimben vérem lüktetése csak ezt fejezi ki. A Szűzanyával mondok ezért hálát, köszönetet.

Július 21.

Édes Jézus, add meg nekem azt a fiatalos lelkületet, amely tud lángolni, szeretetből szinte elsenyvedni azért, akit igazán szeret. Tebenned találom meg azt az igazi szeretetet, amelyet oly szépen fejeztél ki Alacoque Szent Margitnak: „Képes lennék Érted újra mindent elszenvedni.”

Július 22.

Édes Jézus, megcsodálom irgalmas és megbocsátó szeretetedet, amely Szent Mária Magdolnának új életet adott. Add, hogy a szentáldozásban én is átérezzem: bűnösségem ellenére szeretettel irgalmas vagy hozzám.

Július 23.

Édes Jézus, mi lenne velem, ha Te nem szeretnél? Ám éppen a Legméltóságosabb Oltáriszentség bizonyítja, hogy van értelme életemnek, küzdelmeimnek. Csak a Te szereteted éltet igazán. Boldogságos Szűzanyád is arra figyelmeztet, hogy mindig Nálad keressem a megértő, nagylelkű szeretetet.

Július 24.

Édes Jézus, a szentmise által bizonyulsz Te a Jó Pásztornak, aki velem vagy, hiszen a Te szereteted sugárzik felém – így nincsenek köznapjaim, mindig Veled ünnepelek. Add, hogy a szentáldozás által annyira egy legyek Veled, hogy csak Rád gondoljak, Neked kedveskedjem.

Július 25.

Édes Jézus, ma kedves apostolodra, Szent Jakabra emlékeztet a liturgia, Ő az imádság embere volt. A szentáldozás neveljen engem is arra, hogy állandóan Veled imádkozzam! Segítsen ehhez szent apostolod is.

Július 26.

Édes Jézus, ma a Te drága nagyszüleidre emlékezik Szentegyházunk, akik kiimádkozták, hogy öregségük ellenére a legszebb, egyetlen, kegyelemmel teljes gyermeket hozzák világra. Édes Jézus, a mai szentáldozáskor Szent Joakimmal, Annával és Máriával szeretnék eggyé lenni a hálaadó imádságban.

Július 27.

Édes Jézus, az a Szent Vér, amelyet magamhoz vehetek, a Szűzanya áldott méhében a Szentlélektől formálódott, így nemcsak Veled, de a Szűzanyával is kapcsolatban vagyok. Milyen jó erre gondolni, Téged még jobban szeretni.

Július 28.

Édes Jézus, a Te Szent Véredre gondolok szentáldozáskor. Forrásba hozza szívemet; ennek köszönhetek mindent, a Veled való igazi egységet és a Szűzanya iránti tiszteletemet, szeretetem indító okát.

Július 29.

Édes Jézus, Te úgy térsz be hozzám, mint Betániába, ahol kijelentetted, hogy Mária, Lázár testvére a jobbik részt választotta, mert ő csak Rád figyelt, Veled foglalkozott. Bárcsak én is így lehetnék, hogy a szentáldozás kegyelme folytatódna bennem: csak Téged válasszalak, csak Rád figyeljek.

Július 30.

Édes Jézus, Te vagy az az áldozati bárány, aki utolsó csepp véredet is értem ontottad. Minden szentmise erre figyelmeztet, amikor imádkozom: „Íme, az Isten báránya”. Add, hogy én is kész legyek utolsó csepp vérem áldozatáig bizonyítani, hogy halálosan szeretlek.

Július 31.

Édes Jézus, a Te katonád a kemény lovag, Loyolai Szent Ignác. Neki mindene volt a szentmise, az tette őt naggyá a lelkiekben. Add, hogy jelszavát én is magamévá tegyem: „Édes Jézus, mindent a Te nagyobb dicsőségedre akarok cselekedni”. A szentmisében merítek ehhez erőt és kegyelmet.

Augusztus

Augusztus 1.

Amikor nyaralunk, többet vagyunk együtt szeretteinkkel. Édes Jézus, milyen jó, hogy nálad örökké nyár van! Szereteted napsugara éltet a szentmisében, táplál a szentáldozásban. Veled együtt lenni számomra a legemlékezetesebb örömteljes nyaralás.

Augusztus 2.

Édes Jézus, ma Angyalos Boldogasszonyra emlékezünk, akinél Szent Ferenc kiesdekelte kis kápolnájának porciunkula búcsúját. A szentáldozás tegyen engem is nagylelkűvé, hogy tudjak áldozatokat hozni a Szűzanya segítségével.

Augusztus 3.

Bár tudnék én is búcsút eszközölni a szentáldozás által, hogy sokaknak szenvedését megrövidítsem, a tisztítótűzből őket kimentve, a Szűzanya segítségével!

Augusztus 4.

Édes Jézus, Viennay Szent János a világ legnagyobb csodájának tartotta a szentmisét. Ez valóban így is van; a legnagyobb élmény pedig a szentáldozás. Nagyobb, szentebb esemény nem lehet életemben.

Augusztus 5.

A Szűzanya hóval jelölte meg azt a helyet, ahol kívánta, hogy templomot építsenek. Édes Jézus, legyen az én lelkem mindig hófehér a szentáldozás által, hogy ott épülhessen a Te élő, szent templomod.

Augusztus 6.

Édes Jézus, a Táborhegyen színeváltozásodban megmutatod isteni dicsőségedet a három apostolodnak. Legyen nekem minden szentmise táborhegyi színeváltozás és minden szentáldozásban készíthessek lakóhelyet Számodra.

Augusztus 7.

Édes Jézus, amit Péter hiába kért, hogy építhessen három sátrat, az most számomra lehetséges, hiszen minden szentáldozáskor lakóhelyet készítek Neked, az Atyának és a Szentléleknek, a Szűzanyával, aki első lakóhelye volt a Szentháromságnak.

Augusztus 8.

Szent Domonkos nagyon szerette a Boldogságos Szüzet, ezért a Rózsafüzér apostola lehetett. Édes Jézus, add, hogy a szentáldozásban úgy szemléljem a Rózsafüzér titkait, hogy azokat életre váltsam lelki életemben.

Augusztus 9.

Édes Jézus, sokan utaznak, kirándulnak a szép nyári időben. Nekem egyedüli kikapcsolódás a Veled való találkozás a szentmisében, a szentáldozásban csendesen elmélyedni Benned.

Augusztus 10.

Szent Lőrinc, a hős diakónus, tüzes rostélyon hősiesen adja életét Érted, mert szeretete izzóbb volt a tüzes vasnál. Édes Jézus, add, hogy a szentáldozásból én is annyi tüzet meríthessek, hogy úgy tudjak szeretni, jótékonykodni, mint a Te szent diakónusod.

Augusztus 11.

Micsoda erőforrás a Legméltóságosabb Oltáriszentség, amely Assisi Szent Klárát arra késztette, hogy mindenről lemondva, Téged kövessen! Édes Jézus, így tudjalak én is követni, Érted mindenről lemondani.

Augusztus 12.

Hatalmas bátorságot adtál az Oltáriszentség által Szent Klárának, hogy megfutamította a martalóc pogány sereget, szereteted Szentségével. Édes Jézus, hadd merítsek én is bátorságot, erőt minden szentáldozásomból, hogy minden gonosszal szembe tudjak szállni.

Augusztus 13.

Mennyit köszönhetünk mi, magyarok XI. Boldog Ince pápának! Neki köszönhetjük, hogy egyáltalán még létezhetünk. Édes Jézus, a mai szentmisében azért fohászkodom, hogy tudjak hős elszántsággal a kereszténység győzelméért mindent megtenni, de elsősorban magamat legyőzni.

Augusztus 14.

Édes Jézus, szereteted szentsége formálta Maximilián Kolbe atyát a szeretet hős vértanújává, a Szűzanya lovagjává. Szereteted szentsége késztessen engem is minden áldozatra, a Szeplőtelenül Fogantatott Szűz segítségével.

Augusztus 15.

Dicsőséges a mai nap, Édesanyád mennybe felvétele! Ő a testestől-lelkestől megdicsőült, napba öltözött Asszony, kinek lába alatt a Hold, fején 12 csillagból korona. Édes Jézus, ma a szentáldozásban boldogan mondok köszönetet Édesanyád megdicsőüléséért és hogy mi, magyarok, ezen a napon lettünk Mária népe, tulajdona, Szent István koronájának felajánlásával.

Augusztus 16.

Édes Jézus, milyen ujjongó öröm fogadhatta Édesanyádat a Mennyországban! Hiszen Ő a Szentháromság remekműve, minden teremtményed koronázott királynője. Szentáldozásomban ma arra vágyódom, hogy Szűzanyád mennyei dicsőségének részese lehessek.

Augusztus 17.

Édesanyád a Mennyország felé irányítja szívünket. Édes Jézus, Te Szent Tested és Véred vétele által vonzol bennünket az örök haza felé. Menynyire vágyódom a Mennyország után!

Augusztus 18.

Édes Jézus, köszönöm Neked, hogy Szent Ilona által Szent Kereszted, amelyet Szent Véred itatott át, megtaláltatott. Minden szentmisében imádó hódolattal üdvözlöm szent Keresztedet. Minden szentáldozáskor Szent Kereszted gyümölcsét vehetem magamhoz.

Augusztus 19.

Édes Jézus, szent Tested vételekor kicsit hadd ízleljem már a Mennyország örömét! Növekedjen bennem az a szeretet, hogy Mennyországomért, vagyis Érted, minden áldozatra kész legyek! A Mennyország Királynőjének is ez a vágya.

Augusztus 20.

Ma hálás szeretettel megköszönöm Szent István királyunkat, hiszen Ő alapozta meg nálunk az élő hitet és ismertette az Evangélium örömhírét. Ő ajándékozott meg bennünket szent fiával, Imre herceggel. Ő adta az egész magyarságot Máriának, Ő általa lettünk mi Mária tulajdona és váltunk Szent Kereszted részeseivé. Szentmisémben ma hódolok a Szent Jobb előtt; szentáldozásomban Királynőm, Mária által adom magam Neked Édes Jézus.

Augusztus 21.

Amikor ma az Eucharisztia pápáját, X. Piuszt ünnepeljük. Édes Jézus, az Ő jelszavát imádkozom szentáldozáskor: „Mindent benned megújítani a Szűzanya által.”

Augusztus 22.

Azelőtt ez a nap, Édes Jézus, a Szűzanya Szeplőtelen Szívének ünnepe volt, dicsőséges mennybe felvételének nyolcada. Most, mint a Világ Királynőjét ünnepeljük a Szűzanyát. Legyen szentáldozásom a Szűzanya hálatelt Szívének Magnificat-jával telve, mint Királynőmnek, hódolok Neki, mint gyermeke, Szeplőtelen Szívénél keresek menedéket.

Augusztus 23.

Édes Jézus, szeretném a mindennapi szentmisében egyre jobban átélni, hogy ez a szeretetlakoma a Te nagy keresztáldozatodból forrásozik! Édes Jézus, bárcsak képes lennék én is minden áldozatra, amely mindennél többet jelent számomra.

Augusztus 24.

Ma ismét egy nagy apostolt, Szent Bertalant ünnepeljük, akit elevenen megnyúztak. Milyen csodálatos volt ereje, bátorsága, amellyel tanúságot tett hűséges szeretetéről! A szentáldozásból merített erőm tegyen engem is képessé minden áldozatra.

Augusztus 25.

Ma Kalazanci Szent Józsefről, az egyszerű áldozópapról emlékezünk meg, aki annyi áldozatossággal karolta fel a kallódó ifjúságot. A Te szereteted, Édes Jézus, amelyet a szentmiséből merített, tüzelte Őt, hogy sok megaláztatás ellenére, Márián keresztül vezesse Hozzád az ifjúságot. Add, hogy az eucharisztikus erőforrás engem is nemes feladatokra tüzeljen. A szentmisében nyert kegyelem tette Őt erre képessé.

Augusztus 26.

Édes Jézus, úgy világosítson meg Szentlelked, hogy minden szentmisében lássam méltatlanságomat, hibáimat, gyarlóságaimat. Így fogadjál el engem, hogy azért mindig egy kissé előbbre jussak Szentséges Szívedhez, a Szűzanya segítségével.

Augusztus 27.

Édes Jézus, hálásak vagyunk Szent Mónika könnyeiért, amely fia, Ágoston megtérését eredményezte. Add, hogy a szentáldozásból merítsek erőt: soha ne adjam fel a lelkekért való küzdelmet, és amíg másokért küzdök, én is egyre jobban megszentelődjem.

Augusztus 28.

Édes Jézus, add, hogy megértsem Szent Ágoston lelkiségét, amely maga a vágyakozó szeretet. Hiszen saját képmásodra teremtettél engem, nyugtalan az én lelkem, szívem, míg meg nem pihent benned Örök Szeretet, szépség, jóság, irgalom. Add, hogy ezt átélhessem a szentmisében.

Augusztus 29.

A Te előfutárod, Keresztelő Szent János élete, példája buzdítson, hogyan kell tanúskodnom az igazságról. Ehhez erőt csak a szentáldozásból meríthetek, Édes Jézus.

Augusztus 30.

Lelkesítsen engem, Édes Jézus, az a szeretet, amely a szentmise áldozatból áramlik felém! Szereteted sürget, hogy én is tudjak egyre többet szenvedni, és egyre jobban szeretni. A Szépszeretet Édesanyja legyen ebben segítségemre.

Augusztus 31.

Milyen csodálatos, Édes Jézus, az a közvetlen baráti hang, amely – ha odafigyelek –, megcsendül minden szentáldozáskor szívemben, amely bizonyságot tesz a Te mindent átölelő szeretetedről, amelyet legelőször Édesanyád tapasztalt meg.

Szeptember

Szeptember 1.

Édes Jézus, szeretnék most kis diák lenni, szerető Szíved iskolájába járni, mert csak ott tanulhatom meg, mi is az a szeretet, amellyel Te magad adod minden szentmisében nekem a legfőbb tudományt: a szeretetet.

Szeptember 2.

Édes Jézus, add, hogy úgy járjak a szeretet iskolájába, hogy mindig odafigyeljek a nagy leckére: „Nagyobb szeretete senkinek sincs, mint aki életét adja barátaiért.” Ezt tették a budavári hősök, akikre ma emlékezünk.

Szeptember 3.

Édes Jézus, Te a nyolc boldogságra oktatsz engem minden szentmisében. Ez a legfőbb tantárgyad. Csak a szeretet tudását kéred majd számon tőlem. Add, hogy a Szűzanyától tanuljak igaz szeretetet.

Szeptember 4.

Édes Jézus, az első péntek, első szombat legyen mindig az igazi engesztelés napja. Szentáldozásomat engesztelésül ajánlom fel Szentséges Szívednek, Szűz Mária Szeplőtelen Szívével egyesülve.

Szeptember 5.

Édes Jézus, csak a szentmise áldozat és Szentséges Tested vétele tud engem igazán résztvevő szeretetre buzdítani szenvedő, beteg, öreg, elhagyott embertársaimmal szemben. Legyen segítségemre ebben a Szűzanya, a Betegek Gyógyítója.

Szeptember 6.

Édes Jézus, Te azt mondtad: „Bármit tesztek egynek a legkisebb testvéreim közül, azt nekem teszitek”. Édes Jézus, Szentséges Szívedből minden szentáldozáskor merítsek ehhez erőt és lelkes apostoli szívet.

Szeptember 7.

Édes Jézus, ez a Kassai Vértanúk napja. Milyen hálásak vagyunk Neked, hogy ilyen csodálatos példákat adsz elénk a hősies szeretetről! Egy forrásból meríthetünk: Szentséges Szíved csodálatos szeretete nevel bennünket hősökké.

Szeptember 8.

Édes Jézus, ma van Édesanyád születésnapja, az üdvösség hajnalhasadása. Mennyi hálával tartozunk Neked, hogy Édesanyád által jött a kegyelem első fénysugara közénk és ez a fény most már minden szentmisében, szentáldozáskor bennünk is növekedhet, sugározhat; egyre fényesebbé, szebbé teszi életünket.

Szeptember 9.

Édes Jézus, csodálatos a Te gondviselő szereteted, amely minden problémánkat megoldja a szentmisén, a szentáldozáson keresztül – ezt már számtalanszor tapasztalhattam. Köszönet Neked és Gondviselő Mennyei Atyánknak!

Szeptember 10.

Csak egyet kérek, csak egyet kívánhatok: mindig Nálad lakozhassam, Édes Jézus. Ez a szentmisén, szentáldozáson keresztül boldog valóság számomra.

Szeptember 11.

Édes Jézus, szeretlek Téged és minden szentmise és szentáldozás növeli bennem ezt a szeretetet. Kérem a Boldogságos Szűzanyát, aki Téged legjobban szeret, segítsen engem, hogy egyre igazabb, odaadóbb, hűségesebb legyen szeretetem.

Szeptember 12.

Édes Jézus, a Te Szent Neved a legédesebb, Mária neve pedig a legdrágább nekem. Add, hogy Szent Neveitek mindig ajkamon legyenek, szívembe vésődjenek. Minden nehézséget, megpróbáltatást Szent Neveitekkel győzzek le.

Szeptember 13.

Édes Jézus, a Te Szent neved öt betűből áll, ahogyan Mária Szent Neve. Szent Nevetek által összefogjátok az öt világrészt. A szentáldozáskor Ti örvendeztessétek meg szívemet, lelkemet! Jézus és Mária legyen búcsúszavam e világtól.

Szeptember 14.

Édes Jézus, Te azt mondtad: „Ha egyszer felemeltetem a kereszten, mindenkit magamhoz vonzok.” Tekintsek élő hittel keresztedre a szentmisében, vonzzon engem szentáldozáskor Szent Kereszted dicsősége!

Szeptember 15.

Mennyi hálával és köszönettel tartozom Neked, Édes Jézus, hogy kereszted mellett ott állhatott Édesanyád és ott lett Mennyei Édesanyánk! Ezt a nagy hagyatékodat csak a szentmisében és a szentáldozásban tudom igazán örömteljesen átélni.

Szeptember 16.

Milyen mélységes alázattal, bűnösségem tudatában kell a szentmisén részt vennem, hogy mind jobban értékeljem ami ott történik, amikor Te leereszkedsz hozzám, hogy magadhoz ölelj a szentáldozásban.

Szeptember 17.

Mindent a szentmise áldozat szemszögéből nézek, így minden ember testvérem; minden szenvedésem – örömöm; minden megaláztatásom – dicsőségem, mert Te ezzel a lelkülettel jössz hozzám szentáldozáskor.

Szeptember 18.

„Öltsétek magatokra Krisztus Jézust, és legyetek új emberekké” – buzdít Szent Pál. Ez csak a szentmisén keresztül lehet, Édes Jézus, igazi valóság számomra. Ez sok áldozatot kíván; segítsen ehhez a Szűzanya.

Szeptember 19.

Hogy igazán eggyé legyek Veled, Édes Jézus, el kell szakadnom mindentől, ami e világi. Ezt csak a szentmise, a szentáldozás átélése teszi lehetővé, ezért kell Téged mindennél jobban szeretnem. Segítsen ehhez Édesanyád szeretete.

Szeptember 20.

Édes Jézus, szeretném, ha mindenki szeretne Téged. Add, hogy úgy éljem át a szentmise áldozatot, úgy fogadjalak Téged szívembe, hogy szeretetem senkit ki ne zárjon!

Szeptember 21.

Édes Jézus, ma Szent Mátét, az egyszerű vámost ünnepeljük, aki egyetlen szavadra követett, mindent otthagyva lett apostoloddá, evangelistáddá. Hogy követni tudjalak, meg kell hallanom hívó szavad, amely mindig szólít, hogy kövesselek a szentmisére. Itt van ama nagy vendégség, ahol magadat adod nekem, hogy apostoloddá legyek.

Szeptember 22.

Édes Jézus, a Te szíved nagy vágya, hogy minél több munkásod legyen, mert nagy az aratás. A szentmiséből kell erőt merítenem, hogy munkatársad legyek; a szentáldozás pedig buzdítson, hogy másokat is megnyerjek ügyednek, a Szűzanyával, aki a Hivatások Anyja.

Szeptember 23.

Édes Jézus, évszázadom nagy jelének Pio atyát látom, aki ötven éven át viselte vérző sebeidet. Ő az egyetlen stigmatizált pap, aki a szentmisében valóságosan átélte szenvedésedet. Értékeljem általa mindennél többre a szentmisét, vegyem Szent Testedet és Véredet magamhoz úgy, mint akit a Te szereteted jelölt meg.

Szeptember 24.

Édes Jézus, nagy hálával tartozunk Neked mi, magyarok, akiknek Szent Gellértet adtad, a nagy hittérítőt, nevelőt, vértanú püspököt. Csak a szentmise által tehetek szert apostoli buzgóságra. Az új pogányság elleni küzdelemben csak a szentáldozás késztethet arra, hogy akár vérem áldozatát is felajánljam a lelkekért.

Szeptember 25.

Édes Jézus, Édesanyád által a szegény foglyok kiváltásáról is gondoskodtál, szerzetesrendet hívtál életre. Ám még inkább a Sátán bilincseiben sínylődőket akarod kiszabadítani. Ebben csak úgy tudok közreműködni, ha a szentmise által foglyoddá leszek és a szentáldozás által a bűnösök megtéréséért könyörgök.

Szeptember 26.

Édes Jézus, add, hogy a szentmisében mindig újra átéljem az utolsó vacsora, a szent keresztáldozat, feltámadásod csodálatos élményét, hogy a szentáldozásban a Te megdicsőült, Szent Testeddel, Véreddel eggyé lehessek, teljes önátadásban.

Szeptember 27.

Édes Jézus, megcsodálom Páli Szent Vincét, a szeretet nagy apostolát, aki arra buzdít, hogy egyre jobban, mélyebben szeresselek. Ez csak a szentmise áldozat által lesz számomra elérhető valóság, a Szűzanya Szeplőtelen Szívének szeretetével.

Szeptember 28.

Édes Jézus, Te véghetetlenül nagy vagy irgalmas szeretetedben. Ennek legcsodálatosabb valósága a szentmise, amely buzdít, éltet, hitemet gyarapítja, szent reménységgel tölt el és szeretetemet egyre növeli. A Szűzanyával együtt törekszem erre.

Szeptember 29.

Édes Jézus, ma szent Főangyalaidat ünnepeljük: Szent Mihály, Gábor, Rafael angyalokat. Azt kérem tőlük, hogy imádó hódolatukkal tudjak részt venni minden szentmisén, így lángolni fog szeretetem szentáldozáskor. Velük és az Angyalok Királynőjével mondok Neked köszönetet a szentáldozásért.

Szeptember 30.

Édes Jézus, a Szentírás vasárnapján a szentmisében Te adod szívembe az éltető igét: mit, hogyan kell cselekednem, hogyan kell gondolkodnom, viselkednem, hogy lehessek mások számára nyitott evangélium, amelyből mindenki olvashatja: Te vagy a Szeretet, amely éltet, amely örök és végtelen.

Október

Október 1.

„Ha nem lesztek, mint a gyermekek, nem mentek be a mennyek országába.” Édes Jézus, Te ezt nagyon komolyan, intően mondtad. Ma van a Gyermek Jézusról nevezett Lisieux-i Kis Szent Teréz égi születésének évfordulója. Ő teljesen magáévá tette ezt az evangéliumi tanításod, igazi gyermeki ragaszkodással, bizalommal, teljes önátadással csak azon volt, hogy Tőled semmit ne tagadjon meg. Mindent csak Irántad és embertestvérei iránti szeretetből tett és vállalt. A „Kis út” volt az ő törekvése, vagyis a hétköznapi apró feladatok hűséges teljesítésének útját. Add, hogy én is ezt a kis utat járjam, amelyhez erőt szentségi jelenlétedből merítek.

Október 2.

Édes Jézus, milyen szeretetreméltó, gondoskodó vagy velünk szemben, hogy nemcsak Szent Testeddel, Véreddel táplálsz, hanem csodálatos nevelőket is adsz mellénk: Szent Őrzőangyalokat, akik mindig látják Mennyei Atyád arcát és közvetlen kapcsolatban vannak Királynőjükkel, Édesanyáddal, Máriával.

Október 3.

Édes Jézus, Szentséges Szívedre emlékezem hálás szeretettel. A szeretettől megsebzett Szíved értünk dobog. Szeretetednek egy kis szikrája is lángra gyújtja szívemet, hogy teljesen egy legyek szerető Szíveddel és ez engesztelő apostolkodásra, szolgálatra késztessen. Szűz Mária Szeplőtelen Szíve élessze bennem áldozatosságra ezt a tüzet.

Október 4.

Édes Jézus, Isten szegénykéjének, Assisi Szent Ferencnek ünnepén azt kérem Tőled, hogy lehessek én is a Te szegénykéd. Éltessen szereteted szentsége és kövessem szó szerint a Te tanításodat, hogy egyre jobban, mindenben Hozzád hasonlíthassak. Keresztedet átölelve csak Neked éljek, és embertestvéreimnek alázattal, szeretettel szolgálhassak. Semmihez ne ragaszkodjam, csak Hozzád, Mennyei Atyádhoz, a Szentlélek által: Én Istenem, én Mindenem!

Október 5.

Édes Jézus, a Te Szentséges Szíved együtt dobog Mária Szeplőtelen Szívével, amelyben a Te Szentséges Szíved formálódott a Szentlélek által. Most, hogy Téged magamhoz vettelek az Eucharisztiában, add, hogy teljesen Tied legyek, a Szűzanya Szeplőtelen Szívén keresztül, Nála mindig menedéket lelve.

Október 6.

Édes Jézus, Te a vértanúk Királya vagy. Ma hálás szeretettel gondolok vértanúinkra: Mindszenty bíboros atyánkra, Apor Vilmosra, az aradi vértanúkra. Szent Tested és Véred vétele késztessen engem is vértanúságra, ha erre méltónak találsz, utolsó csepp vérem áldozatáig. Segítsen ehhez a Fájdalmak Anyja, a Vértanúk Királynéja.

Október 7.

Édes Jézus, Te minden nap megajándékozol bennünket keresztáldozatod gyümölcsével, az Eucharisztiával, hogy egyek legyünk Veled. Édesanyáddal is megajándékoztál minket, a kereszten haldokolva, Ő pedig megajándékoz a szent Rózsafüzér imádsággal. Add, hogy a Szentolvasót elmélkedőn imádkozva még jobban megismerjünk, megszeressünk és kövessünk, minden áldozatra készen.

Október 8.

Szent István királyunk érdeme, hogy mi Mária népe lehetünk, tulajdona, nemzete. Édes Jézus, köszönöm Neked, hogy magyarnak születtem és királynőm a Te Édesanyád, aki által egyre jobban akarok szeretni, hiszen Ő a legszentebb Édesanya, aki az Eucharisztián keresztül Hozzád vezeti a megfáradt lelkeket.

Október 9.

Édes Jézus, köszönöm, hogy a szentmise áldozatban mindig újra, ismételten adod magad nekem, hogy legyen erőm és lelkesedésem mindig újból, elölről kezdeni az életszentségre való törekvést, a Kezdet Édesanyjának segítségével.

Október 10.

Édes Jézus, Szent Testednek és vérednek vétele számomra a legnagyobb öröm és boldogság forrása. Így imádkozzuk a Lorettói litániában Máriáról: Örömünknek oka; Te pedig örömünk legnagyobb okozója vagy; minden boldogságunk forrása.

Október 11.

Édes Jézus, ma hálával gondolok a szentáldozásban a Szűzanya Isten-anyaságára, hiszen az Efezusi zsinat hittételként hirdette ki ezen a napon Szűz Mária Isten-anyaságának dogmáját, amely számunkra számtalan vigasz és erő forrása.

Október 12.

Édes Jézus, Te jelented számomra a minden-t: Te vagy az élet, a kegyelem, a szeretet, az öröm, a boldogság, a békesség kimeríthetetlen forrása.

Október 13.

Ma a szentáldozás csendjében a Szűzanyához mint Isten Anyjához fordulok: „Szűz Szülője Istennek! Engedd, hogy Tied legyek! Tied küzdve s szenvedve, Tied most és örökre”.

Október 14.

Az Eucharisztia latinul hálát jelent. Édes Jézus, hálámat azzal tudom kifejezni igazán, ha szívvel, lélekkel bekapcsolódva a szentmisébe, a zsoltárossal fohászkodom: „Mit adhatok Neked Uram…” Igen, csak ezt az egyet; veszem Szent Tested és Véred és a Szűzanya hálaénekét éneklem.

Október 15.

„Szenvedni vagy meghalni, de inkább szeretetből szenvedni.” Ez volt Avilai Szent Terézia lelki programja. Édes Jézus, add, hogy a szentáldozás nekem is ehhez adjon erőt: Érted szeretni, Érted szenvedni, a Szűzanyával együtt mindent Neked ajánlani.

Október 16.

„Totus Tuus” – Egészen a Tied! II. János Pál pápa megválasztásakor ezt tette jelszavává. Hadd legyek én is egészen, teljesen a Tied, Édes Jézus, minden szentáldozásban.

Október 17.

Ma, Szentséges Szíved nagy apostolára, Alacoque Szent Margitra emlékezünk, aki egyszerű francia vizitációs nővér volt. Az Eucharisztia iránt érzett lángoló szeretete tette őt nagy engesztelővé és Szentséges Szíved tiszteletének eszközévé. Édes Jézus, Te mindig a kicsiket, egyszerűeket választod ki nagy terveid végrehajtására. Add, hogy én is kicsi tudjak lenni.

Október 18.

Szent Lukács evangélistára úgy emlékezünk, mint az irgalmas szamaritánus, a tékozló fiú, az elveszett bárány csodás példabeszédeinek megörökítőjére. Édes Jézus, Szent Tested, Véred vétele eszközölje, hogy én is tanításod szerint tudjak érezni, cselekedni.

Október 19.

Édes Jézus, Szent Pál szavai szerint a kereszttel jött az öröm a világra. Add, hogy a szentáldozásban átélhessem a Te kereszted méltóságát és örömét és így vágyakozzam a kereszt után; a Szűzanyával tekintsek keresztedre.

Október 20.

Édes Jézus, szereteted szentsége által add, hogy a Te lelkiségedet tudjam magamra ölteni. Ez az igazi, alázatos, szolgáló szeretet, amelyről Édesanyád mindig tanúskodott, hiszen Isten szolgálójának nevezte magát és egész élete, akár a Tied, csak szolgálatból állt.

Október 21.

Édes Jézus, október az imádság hónapja, a Szentolvasó által. Szent Pállal üzened: „Szüntelenül imádkozzatok.” Szent Tested és Véred imádságra hangol minket, így lesz egész napunk szüntelen imádság, együtt a Szűzanyával, az angyalokkal és a szentekkel.

Október 22.

Édes Jézus, egész szívemet uralja Szent Tested és Véred csodálatos közelsége, amely által eggyé leszek Veled, hogy minden gondolatom, szavam, cselekedetem csak köréd csoportosuljon és Veled foglalkozhassam egész napon át, a Szűzanya segítségével.

Október 23.

Édes Jézus, a Te gondviselő szereteted küldte nekünk Kapisztrán Szent Jánost, akit szereteted szentsége lelkes hőssé, tüzes szónokká, bátor harcossá nevelt. Élete példáján láthatjuk, mit tud egy szent használni, mit köszönhet a magyarság ennek a szent ferencesnek, aki a kereszttel legyőzte a félhold uralmát. Bárcsak nyomdokaiban haladhatnánk!

Október 24.

A missziók hónapjában vagyunk; Szent Szíved vágya, hogy mindenhova eljusson az evangélium örömhíre. Édes Jézus, add, hogy Szent Tested és Véred vétele buzdítson, lelkesítsen, hogy tudjak közreműködni az evangélium terjesztésében, mindenki megismerhesse. A Szűzanyának is az a vágya, hogy „Jöjjön el a Te országod”!

Október 25.

Magyarország evangelizálása igazán Szent István királyunkkal kezdődött. Ma szeretettel emlékezünk Boldog Mórra, akit Szent Imre hercegünk hét csókkal tüntetett ki, erényekben gazdag életéért. Ő később, mint Pécs püspöke, a magyar pogányok nagy térítője volt. Édes Jézus, a Veled való közvetlen kapcsolat növeli bennem az erényeket és buzdít lelkes apostolkodásra.

Október 26.

Most, amikor a pogányság annyira terjed, add uram, hogy minden erőmet bevessem a hitterjesztés művéért, és lehessek a szeretet misszionáriusa környezetemben, Szűzanyám segítségével, küzdve az új pogányság ellen.

Október 27.

Édes Jézus, Te magad kérted; „Imádkozzatok az Aratás Urához, hogy küldjön munkásokat aratásába.” Add, hogy a szentmise áldozat és a gyakori szentáldozás eredményezze, legyen sok lelkes munkásod és én is közéjük tartozzam.

Október 28.

Ma szent apostolaid, Simon és Tádé apostolfejedelmek ünnepét üljük. Minden apostol ünnepe felszólítás, hogy mi az Apostoli Egyházhoz tartozunk, apostoli küldetésünk van, de ehhez erőt, lelkesedést csak Szent Tested és Véred vételétől vehetünk. Kérjük, add meg nekünk szent apostolaid buzgó lelkiségét.

Október 29.

Szereteted szentsége legyen számomra az igazi élet, mert Rajtad kívül nincs kegyelmi életem. A Veled való napi találkozás által növekedjem az életszentségben. Segítsen ehhez a Kegyelmek Közvetítője, a Boldogságos Szűz Mária.

Október 30.

Szent Ágoston mondása: „Minden kegyelem, de csak Veled és Általad”. A szentáldozásból meríthetek kegyelmi életet, amely egyre növeli bennem a szeretetet, hogy magamat elfelejtve eszköze legyek kegyelmednek. A Kegyelemteljes Boldogságos Szűzanya segítsen ehhez.

Október 31.

Édes Jézus, milyen jó Veled lenni és kicsit már a Mennyországban időzni! Hiszen ma Mindenszentek vigíliája van, holnap a Mennyország nagy ünnepe; készüljek Mindenszentekre vágyakozó örömmel. Egyben megköszönöm a Szentolvasó Királynőjének sok kegyelmét.

November

November 1.

Mindenszentek ünnepe. A mennyország ünnepel, Szent Egyházunk köszönti a szenteket, legelőször is Mindenszentek Királynéját. Édes Jézus, Te vagy Mindenszentek gyönyörűsége. Most, hogy szívembe fogadtalak, légy az én gyönyörűségem. Uram, Istenem, Királyom, Mindenem! Csak egyet kérek, hogy mindig és mindörökre szentjeidhez tartozzam örökkön-örökké, velük dicsőíthesselek Téged.

November 2.

Édes Jézus, legyen ez a nap számomra örömteljes figyelmeztetés, hogy általad, Veled és benned örök életre vagyok hivatott. Ezért maradtál itt, az Élet Kenyerében, hogy az örökkévalóság, amely már megkezdődött, a boldog Mennyországban folytatódjék. Ez a nap számomra örömteljes, mert tudom, hogy amikor meghalok, akkor kezdődik az igazi élet számomra. Ma azért imádkozom, hogy minél többekkel jussak el az örök boldogság, békesség fényes birodalmába, ahol színről színre láthatlak.

November 3.

Édes Jézus, mindenszentek nyolcadában vagyunk. Szeretnék ezekben a napokban egyre többet időzni lélekben a mennyországban, amelyet már most ízlelek, Szent Tested és Véred vétele által, Mindenszentek Királynőjével.

November 4.

Amikor Szent Testedet és Véredet magamhoz veszem, együtt örvendezem a Szűzanyával, az angyalokkal és a szentekkel, akik már a mennyország dicsőségében élnek. Vágyakozom a Te színedlátása után, Édes Jézus!

November 5.

Ma megköszönöm, Édes Jézus, Szent Imre herceget, ifjúságunk védőszentjét. Ő magát a Szűzanyának szentelve, naponta Szent Testeddel és Véreddel táplálkozva, csodálatos példaképe lett az öntudatos, áldozatos, tiszta életnek.

November 6.

A szentek, mint csillagok fénylenek az örökkévalóság egén. Közéjük vágyakozom, de ezt csak Általad érhetem el. Minden nap segítségemre jössz, Édes Jézus, Te táplálod Szent Testeddel a vágyakozást a mennyország után.

November 7.

Mindenszentek Királynéját kérem ma, legyen segítségemre, hogy Szent Tested és Véred vétele által már földi életem is egy kis mennyország legyen.

November 8.

Ma Mindenszentek nyolcada van. Arra gondolok, hogy a szentek csak a Te segítségeddel, a kegyelmi élet tökéletesítésével jutottak előre az életszentség útján. Te segítségül az Eucharisztiát és a Szűzanya közbenjárását nyújtottad nekik.

November 9.

Ma a Szent liturgia szerint a Lateráni Bazilika, a legősibb templomunk szentelésének évfordulóját ünnepeljük. Édes Jézus, általad, a szentmise és a szentáldozás által mi élő kövek vagyunk, beleépítve a Te titokzatos Tested Egyházába. Milyen boldogító tudat, hogy Veled kapcsolatban mindannyian templomépítők vagyunk! Ma megköszönjük Apor Vilmos vértanú püspök boldoggá avatását.

November 10.

Szent Pál apostol figyelmeztet bennünket: „Nem tudjátok-e, hogy a Szentlélek templomai vagytok? Isten temploma szent, és ti vagytok azok.” De csak általad lehetünk, Jézusunk, a szeretet köteléke az Oltáriszentség által. Ideálunk Isten Legszebb Temploma, a Boldogságos Szűzanya.

November 11.

Mi késztette Szent Mártont arra, hogy a didergő koldusnak ajándékozza katonaköpenyének felét? Az az önzetlen, szolgáló szeretet, amely elfelejti magát és kész másokért önzetlen szeretettel segíteni. Ez a lelkiség tette Szent Mártont Pannónia nagy szentjévé.

November 12.

A legnagyobb hatalom a szeretet. Erre tanítasz minket, Édes Jézus, a szentáldozásban is, hiszen Te mindent önzetlen szeretetből adsz nekünk, hogy ez a szeretet bennünket is sürgessen, minden testvérünkre szeretetet sugározni.

November 13.

A mennyország a Szeretet országa, ahol csak a szeretet uralkodik. Ez a szeretet sugárzik felénk a szentmisében, ezért vágyva vágyakozom mindig a Szeretet Szentsége után – így élem át Isten gyermekének magasztosságát.

November 14.

Milyen boldogító az a tudat, hogy vár ránk a mennyország! Hiszen azért maradtál köztünk örök szereteted zálogaként az Oltáriszentségben, hogy oda eljuthassunk, ahol mindent betölt a Te szereteted!

November 15.

Szeretnék már most is gondolatban, vágyakozásban többet időzni a mennyországban, a mennyország anyanyelvét, vagyis a szeretetet a szentáldozásban Tőled megtanulni. A Szűzanyával, a szentekkel, az angyalokkal csak rólad beszélgetni Mennyei Atyánkról, a Szentlélek közvetítésével.

November 16.

Mennyi öröm tölt el, hogy egyszer színről színre láthatlak Téged a mennyországban, Édes Jézus, a Mennyei Atya és a Szentlélek csodálatos közelségében! Adj nekem erőt, hogy – Szent Pál szavai szerint – a jó harcot végigharcolva, elnyerhessem az örök dicsőség koronáját.

November 17.

Szereteted szentsége legyen boldogságom forrása, bármilyen megpróbáltatás közepette is. Az a tudat, hogy velem vagy és velem a Szűzanya, legyen mindig bátorító, biztonságos tudat.

November 18.

A római Szent Péter bazilika szentelési évfordulója ismét örvendetes figyelmeztetés számomra, hogy örökkévalóságomat fel kell építeni. Ezt a művet, Édes Jézus, csak a Te segítségeddel, a Szűzanya közbenjárásával tudom véghezvinni.

November 19.

A szolgáló szeretet nagy szentje Árpád-házi Szent Erzsébet ünnepén hálát adok, Édes Jézus, ezért a kedves magyar királylányért, aki a szeretet rózsáival örvendeztetett meg Téged, embertestvéreit pedig az alázatos, tevékeny, önátadó szeretettel és szenvedésével. Az ő erőforrása is a szentmise áldozat, az Eucharisztia volt.

November 20.

Édes Jézus, irányuljon az én szeretetem is – amelyet Te táplálsz Szentséges Testeddel – a szegényekre, az elhagyatottakra, és tudjam így gyümölcsöztetni a Te végtelen szeretetedet, jóságodat.

November 21.

Ma Édesanyádat ünnepeljük, amikor szülei a templomban bemutatták, vagyis mint a fogadalom gyermekét, a templom szolgálatára Jeruzsálembe vitték. Ő teljes önátadással adta magát erre a szolgálatra. Édes Jézus, add, hogy én is mindig otthon érezzem magam templomodban, szentségi közelségedben.

November 22.

Édes Jézus, ma Szent Cecíliára emlékezünk, az egyházi zene pártfogójára. Milyen csodálatos, hogy felemeli lelkünket, szinte már a mennyországba, a szívből fakadó ének! A Szűzanya Magnificat-ját zengem ma Neked lelkem hárfáján, hálából a szentmise kimondhatatlan kegyelméért.

November 23.

Milyen csodálatos vagy, Édes Jézus, hogy minden nap leereszkedsz oltárainkra; adod magad, mint egy falat kenyér, amelyből minden öröm, boldogság, szeretet és béke felém sugárzik, a Szűzanya mosolyával.

November 24.

Édes Jézus, a Veled való találkozás lelki életem éltetője. Szeretném kifejezni, mennyire szeretlek, de ehhez túl kicsiny és méltatlan vagyok; azért kérem a Szűzanya gyengéd szeretetét, hogy Szeplőtelen Szívén keresztül szerethesselek.

November 25.

Édes Jézus, szeretnék Neked örömöt szerezni! Legyen tele szívem mosolygós imádsággal, amelyet a Te szereteted napsugara éltet és amelyet a Szűzanya által nyújtok Neked.

November 26.

Milyen szép a kéklő őszi ég, milyen boldogító, hogy Veled szemlélhetem azt a csodálatos birodalmat, amelynek soha nem lesz vége! Nekünk készítetted Országodat, akik a Szűzanyán keresztül Téged, embertestvéreinkben szerettünk.

November 27.

Édes Jézus, szeretteiddel vágyakozom a Te örök királyságodra, mert csak ott nyugszik meg az én szívem. Légy szívem királya, add, hogy Neked szolgálhassak, a Te dicsőségedet keressem és hirdessem önzetlen önátadással.

November 28.

Édes Jézus, Te, a Királyok Királya vagy. Boldogító tudat ez számomra és örömteli megtiszteltetés, hogy elfogadod szívem trónusát. Bár a Te koronád itt, a Földön tövisből készült. Legyen fő törekvésem, hogy csak Érted éljek, Érted szenvedjek, a Te önkéntesed legyek, hogy eljöhessen a Te országod.

November 29.

Édes Jézus, Te az örök dicsőség Királya vagy. A Szűzanya, a szentek és az angyalok társasága Téged megillető szeretettel, hódolattal vesz körül. Add, hogy én is csatlakozva hozzájuk, főképpen az Eucharisztiából merítsek ehhez erőt.

November 30.

Szent András apostol szeretettel vágyakozott a kereszt után. Szent Tested, Véred vétele növelje bennem is a vágyakozást a kereszt, a szenvedések és megaláztatások után, és add, hogy mindig örömmel karoljam át a Te keresztedet, a Fájdalmas Szűzanya szenvedő szeretetével.

December

December 1.

„Harmatozzatok égi magasok.” Milyen csodálatos felhívás; vágyakozás, lelki megújulás, az új kezdet ideje! Édes Jézus, Veled akarom kezdeni ezt az új egyházi évet, hálatelt szívvel. Köszönöm, hogy az időt, amely a Te nagy ajándékod, Veled kezdhetem és Veled szentelhetem meg, hogy kegyelmi életem Benned megújulhasson, minden szentáldozáskor a Te segítségeddel tudjak új kegyelmi életet kezdeni, a Boldogságos Szűz Máriával.

December 2.

Édes Jézus, az adventi szent idő örvendetes számomra, a Boldogságos Szűz Máriával, aki a legjobban örült a Te jövetelednek, hiszen az Angyali Üdvözletben feltárultak előtte Isten nagy tervei.

December 3.

Édes Jézus, a Boldogságos Szűzanya kimondta az Ő IGEN-jét, így lett a várandós Isten-anya, Ő, az Úr szolgáló leánya. Add, hogy én is mindig kimondhassam, amikor hozzám jössz: Legyen Uram, a Te kívánságod szerint. Xavéri Szent Ferenc élete is egy nagy IGEN volt, ezért lett ő minden idők legnagyobb misszionáriusa.

December 4.

Az adventi szent idő a várandós Szűzanya ideje, amikor Ő vágyakozva vágyódott a Te születésedre, szíve alatt hordozva Téged. Édes Jézus, add, hogy a Szűzanyával éljem át advent misztériumát, hálás szeretettel szívemben hordozzalak Téged.

December 5.

Ez a szent idő az örvendetes bűnbánat ideje. Add, hogy Téged, Édes Jézus, szívemben hordva egyre jobban megismerjem hibáimat, mulasztásaimat és rendezzem lelki életemet.

December 6.

A hangulatos adventi szent idő fényes csillaga Szent Miklós, akire ma emlékezünk, aki jót cselekedve járt körül, és szeretetével oly sokakat meghódított. Add Édes Jézus, hogy az ő nyomdokaiban haladva tudjak én is sok jót cselekedni, hogy ezzel kedveskedjek Neked.

December 7.

A Boldogságos Szűz Máriával vágyakozva, csendes örömmel fogadlak Téged, Édes Jézus. Kegyelmi életem megújulására törekszem Ővele, akit az Angyal kegyelemmel teljesnek mondott.

December 8.

Édes Jézus! A Szeplőtelen Fogantatás nagy ünnepén a Szűzanyával fogadlak és Vele adok hálát a kegyelmi élet tündöklő szépségéért. Ma arra emlékezünk, hogy Neki előlegezted a megváltás nagy kincsét; mentesítve Őt az eredeti bűntől, a kegyelmi élet teljes szépségével, gazdagságával mutatod Őt be a világnak.

December 9.

Édes Jézus, ez az adventi szent idő a kegyelem ideje. Add, hogy a szentáldozás által kegyelmed bőségében gazdagon részesülhessek és ezért a Szűzanyával együtt, mindig hálatelt Magnificat-ot zengjek.

December 10.

Legyen az én életem is, Édes Jézus – a Te segítségeddel – alázatban egyre tökéletesebb, tudatában annak, hogy nálad nélkül senki vagyok, de Veled mindent elérhetek.

December 11.

Mennyi szépség, hangulatos, imádságos elmélyedés van az adventi szentmisékben, amelyek imádságra hangolnak és szeretetre sürgetnek! Édes Jézus, legyen bennem egyre több várakozás, vágyakozás a karácsonyi szent ünnepek után, amelyek csak így, Veled lehetnek kegyelemmel teljesek.

December 12.

Édes Jézus, amikor hozzám jössz, tudjam én is mélységes imádással vallani, hálatelt örömmel, méltatlanságom tudatában, hogy csak Te vagy az élet nekem.

December 13.

Ma Szent Lucára is emlékezünk. Neve fényt jelent. Kérjük, törjön át az adventi homályon a kegyelem fényessége, világítsa be lelkemet, hogy lehessek fényhordozó, a világosság gyermeke.

December 14.

Szent Egyházunk liturgiája egyre jobban jelzi, hogyan kell örvendezni Tebenned. Szent Pál is erre utal: „Örvendezzetek az Úrban.” Édes Jézus, minden szentáldozásom legyen örömteljes újjáéledés benned!

December 15.

Édes Jézus, egyre jobban szeretném a Szűzanyával átélni karácsony közelségét, minden figyelmemet, gondolataimat, imáimat, cselekedeteimet Feléd irányítani, vágyakozó szeretettel.

December 16.

Édes Jézus, a zsoltárossal fohászkodom: „Jöjj el és mutasd meg arcodat”. Minden szentmisében, szentáldozáskor rám sugárzik Szent Arcod csodálatos szépsége. Töltsd el úgy szívemet, lelkemet, hogy elteljek jóságoddal, szépségeddel, szívembe vésődjön kitörölhetetlenül az, ahogy a Szűzanya várt és elképzelt Téged.

December 17.

Izaiás próféta szavai: „Örvendjen az ég, ujjongjon a Föld, mert Urunk érkezik, hogy megkönyörüljön a szegényeken.” Milyen szegény, milyen kicsi vagyok én, de ujjongva örvendezem, mert jössz hozzám, Édes Jézus, vár az én szegény nincstelenségem. Ez volt a Szűzanya lelkisége.

December 18.

Máté evangélista adventi üzenete: „Emánuelnek fogják nevezni, ami annyit jelent, velünk az Isten”. Édes Jézus, Te vagy az én Emánuelem, a szentáldozásban Te vagy jelen Istenem, mindenem. Hogy örült ennek Édesanyád, amikor az angyal ezt tudtul adta neki.

December 19.

A Szűzanya vágyakozását jól kifejezik a próféta sürgető szavai: „Jön már akire várunk, nem késlekedik, nem lesz többé félelem, Ő a mi alkotónk.” Édes Jézus, milyen biztató, bátorító kegyelem, hogy Te jössz hozzánk, nincs mitől félnünk; a Szűzanyával várunk, örvendezünk.

December 20.

Milyen költőien fejezi ki Izaiás próféta: „Vessző hajt ki Jessze gyökeréből.” – jövendöli Izaiás próféta. A Szűzanyával együtt akarok szent várakozással készülni, a szentáldozás által Veled töltekezni.

December 21.

„Eljön Urunk, Királyunk, neve Emánuel” – jövendöli Izaiás próféta. Ez az én legnagyobb örömöm, amelyet a Boldogságos Szűzanyával szeretnék átélni örömmel, hálával, minden szentáldozáskor.

December 22.

Édes Jézus, lelkem csendjében a Szűzanyával imádkozva készülök; táruljon ki szívem kapuja, hogy szentáldozáskor Téged befogadjalak, és a Szűzanya magasztaló énekével köszöntselek: Mert nagyot tett velem hatalmas Uram, Istenem.

December 23.

Édes Jézus, add, hogy egyre jobban tudatosítsam: Te vagy, aki szeretettel jössz hozzám, méltatlanhoz, hogy benned újjászülethessek. A Szűzanya ölelő karjaival várlak; siess Édes Jézus!

December 24.

Szent Pál apostollal örvendezem: „Íme, elérkezett az idő teljessége, amikor az Atya elküldött Téged, Szent Fiát a Földre.” Hogy fejezzem ki hálámat? Csakis a Szűzanyával, aki a legjobban készült fogadásodra és siettette jöveteledet.

December 25.

A Mennyei Atya szózata: „Fiam vagy Te nekem.” Az Atya szeretetének végtelen nagy ajándéka a Te születésed. A Szűzanya kimondhatatlan boldogsága, Szent József és az angyalok nagy öröme, nekem pedig éltető mindenem. Hálám, örömöm, szeretetem nem talál szavakat. Szívem minden dobbanása az angyalokkal Feléd áradó; dicsőség a Mennyei Atyának!

December 26.

Édes Jézus, mint egy gyermek születtél, akit csak csókolni, ölelni lehet, olyan pici lettél, hogy minket naggyá tegyél. Elhoztad a mennyországot, hogy azt nekünk megszerezd, a Mennyei Atyát, hogy Őt megismerjük, a Szentlelket, hogy eszközei lehessünk. Szent István vértanú áll elsőnek jászolodnál, hogy mi is a kemény, áldozatos életet válasszuk, amelyhez szentségi jelenléted ad erőt.

December 27.

Szent János, a szeretett tanítvány tanít minket: „Isten a szeretet”. Megtanultuk, hogyan kell szívünk minden dobbanásával csak szeretni, Téged szeretni, a szentáldozásban Veled együtt lenni.

December 28.

Édes Jézus, aprószentek ünnepe utal az áldozatos szeretetre, amelyet Te megkívánsz tőlünk, aki mindent odaadtál nekünk, hogy készek legyünk Téged engesztelni, ha kell a vértanúságig, mindent feláldozni, hiszen csodálatos erőforrásunk vagy. Azért jöttél közénk, hogy velünk légy minden megpróbáltatásban.

December 29.

Édes Jézus, éjnek idején kellett számkivetésbe menned; hogy karolt magához a Szűzanya, hogy oltalmazott Szent József, hogy szeretnélek én is a szentáldozásban úgy magamhoz ölelni, hogy senki, semmi Téged tőlem el ne választhasson!

December 30.

Édes Jézus, milyen csodálatos: egyszerű munkáscsaládba születtél bele, hogy megszenteld a családi életet. Példát adtál nekünk, hogy Veled éljük a mi családi közösségünket, amelyet a Te szentségi jelenléted szentel meg.

December 31.

Édes Jézus, az év utolsó napja a hála, a köszönet Te Deum-a. Szívem, lelkem tele van hálával, hogy mennyi kegyelemmel halmoztál el. Ám legnagyobb áldásod, hogy örömöm van minden nap, mert a szentmisében találkozhatok Veled. Ez aranyozta be ennek az esztendőnek minden napját, óráját, percét. Te Deum Laudamus! Dicséret, hála, köszönet a dicső Szentháromságnak!

Table of Contents

Impresszum

Tartalomjegyzék

Ajánlás

Előszó

Január

Február

Március

Április

Május

Június

Július

Augusztus

Szeptember

Október

November

December